text:
Busca Palabra
Encuesta
Download
Proyecto Scol Multilingual
Parlamento di Aruba a aproba e ley di ortografia
Oranjestad – Dia prome di november 2018, Parlamento di Aruba a trata e ley di ortografia di Papiamento durante un reunion publico. E reunion a bay den un bon ambiente y casi tur parlamentario a hiba palabra pa haci pregunta y pa expresa nan pensamento y sintimento tocante ortografia y Papiamento en general.
Banda di 7 or di anochi, despues di un pauze largo, caminda mester a delibera cu e hurista presente con pa adapta e ley pa inclui e nomber na Papiamento, a aproba e ley di ortografia cu 20 voto pro y 0 contra.
Amienda aproba
Tabatin 3 amienda cu a wordo proponi. E prome dosnan, pa gobierno nombra un comision pa revision di e ortografia cada 5 aña of cada 10 aña, a wordo desaproba.
E amienda cu Parlamento a aproba unanimamente tabata e di tres amienda, cu ta trata e “citeertitel”, esta con bo ta referi na e ley. A dicidi cu por referi na e ley na Hulandes como “Landsverordening schrijfwijze Papiamento” y tambe na Papiamento como “Ordenansa nacional ortografia di Papiamento”.
Mocion aproba
Maske cu e topico tabata trata ortografia, esta e reglanan con pa skirbi Papiamento, tabatin hopi pregunta tambe tocante Papiamento den enseñansa. Tambe varios parlamentario a haci uzo di e ocasion pa trece un mocion dilanti. Tabatin 3 mocion cu a wordo aproba.
- E prome mocion ta pa urgi gobierno pa tur scol basico na Aruba por pasa examen di trafico na Papiamento na 2019.
- E di dos mocion ta pa urgi gobierno pa instala un instituto di idioma, introduci un diccionario splicativo y bin cu curso pa corector y traductor.
- Y e di tres mocion ta pa urgi gobierno pa institui un Academia di Papiamento hunto cu e islanan Corsou y Boneiro, cu lo tin e autoridad pa bin cu revision di e ortografia riba un base regular. E Academia lo mester consisti di expertonan conoci y reconoci riba e area di Papiamento.
Potret cortesia di MinFEC, Xiomara Ruiz-Maduro
Tanto Minister di Enseñansa, dr. Rudy Lampe, como Minister di Cultura, mr. Xiomara Ruiz-Maduro, tabata presente na e reunion pa por contesta pregunta di Parlamento. E presencia di e dos ministernan aki ta debi na e echo cu pa hopi aña e minister encarga cu enseñansa tabata esun cu tabata instala comision pa traha riba ortografia. Na 2015 a pasa e encargo ey pa Minister di Cultura.
Di parti di Departamento di Enseñansa, drs. Audrey Tromp-Wouters, coordinador di Proyecto Idioma den Enseñansa y lider di e grupo di trabou cu a traha riba e lista di palabra, tabata presente pa conseha Minister Lampe. Sra. Tromp a haya sosten di su colega linguista, drs. Juan Maduro y tambe di un grupo di experto cu a forma parti di e Comision di Ortografia, esta Ramon Todd Dandaré Mag. Ling., Pedro Velásquez y Evelyn Ruiz-Croes, di miembronan di e grupo di trabou cu a traha riba e lista di palabra, di ex-coleganan di Proyecto Idioma den Enseñansa y di miembronan di Fundacion Lanta Papiamento.
Cu aprobacion di e ley aki, Parlamento a oficialisa e ortografia cu enseñansa ta uzando caba desde 2009, despues cu e minister di e tempo ey, drs. Marisol Lopez-Tromp, a duna permiso pa cuminsa aplica e reglanan den enseñansa. Alabes e minister concerni a duna su aprobacion pa manda e version di 2009 pa Departamento di Legislacion y Asunto Huridico. Dos aña prome, esta na 2007, Parlamento ya caba a expresa su sentimento positivo pa aplica e reglanan di ortografia, anticipando e formalisacion legal.
Pa medio di esaki Departamento di Enseñansa kier a gradici tur e profesionalnan cu den transcurso di tempo a traha riba e reglanan di ortografia y e lista di palabra. Tambe tur parlamentario, tur minister y tur otro persona cu di un manera of otro a yuda haci posibel cu Aruba tin un ortografia amplia oficial na 2018.
Departamento di Enseñansa Aruba (DEA) kier informa publico cu por haya e reglanan oficial di ortografia y e lista di palabra riba e website www.papiamento.aw . Eyriba tambe por download e spelling checker y por bay na “busca palabra” pa haya sa con pa skirbi palabra.
Actualmente e lista di palabra ta consisti di mas o menos 17.000 palabra. E intencion ta pa den futuro sigui amplia e lista cu mas palabra y revisa e reglanan di ortografia si ta necesario.
Pa esnan cu ta prefera di haya e buki blauw den nan man, DEA ta informa cu esnan interesa por pasa busca un buki blauw libremente na e filial di DEA den e edificio di ex-Codemsa na Cumana (di dos piso parti panort), tanten cu tin den stock.
Scroll To Top


c: text/html

text:
Departamento di Naturalesa y Medio Ambiente (DNM) ta pidi pueblo su colaboracion relaciona cu posibel neishinan di shoco y shoconan cu por ta biba den e naturalesa di e barionan rond di nos isla. Ultimamente tin un cantidad grandi di casonan relaciona cu e neishinan di Shoco cu pueblo ta raporta na DNM directamente of via Infraruba.com. Considerando cu e shoco ta un especie protegi y ademas ta bay drenta den nan temporada di broei, nos di DNM ta pidi pueblo encaresidamente su cooperacion pa cu e registracion di e neishinan existente.
DNM ta trahando un database pa locual ta trata e shoco. Di e manera ey nos lo sa unda tur tin neishi di shoco of e shoco mes. Si en caso bo wak un shoco of neishi di shoco, sea asina bon di pasa e informacion aki pa DNM. No ta importa si ta neishi, un shoco so, of mas shoco. Tampoco no ta importa si e ta den un area cu su neishi ta na peliger of no. E ta importante pa nos registra unda tin neishi y/of presencia di shoco.
E informacionan aki ta importante pa por monitor y yuda nos inventarisa. Asina nos por minimalisa e risico cu nan por disparce y na mesun momento sigura e shoco su existencia. Tambe e informacion aki ta entre otro valioso den cuadro di desaroyo balansa di nos pais. Esaki por yuda por ehempel den uzo di tereno of otorgamento di tereno por ehempel ora di verkaveling, pone caminda etc.
Nos shoco, su nomber scientifico ta Athene cunicularia arubensis, e ta un subespecie endemico na Aruba y nos simbolo nacional. E poblacion di e shoco ta disminuyendo den e ultimo decadanan y awo ta den peliger local. E menasanan ta inclui desaroyo di mas y e boa, cu ta un especie invasivo na Aruba, cu ta come e shoconan. Shoco ta alimenta su mes cu insectonan y bestianan chiquito y lastrero. Nan ta biba den buraconan den tera of sero di santo y riba tereno cu vegetacion abou. E shoco di Aruba ta un especie protegi pa ley y nos kier haci nos maximo esfuerso pa sigui proteg’e y nan habitat. Pero, esaki nos por logra unicamente cu colaboracion di un y tur.
Di antemano danki pa boso cooperacion. Por meld neishinan via telefon 584-1199 puntra pa sra Yesenia (Yessy) Farro Arends of Yahaira Jansen Geerman. Tambe por meld esaki via e plataforma Infraruba.com riba e tab medio ambiente/playanan, y yena e formulario.

robotstxt: allowed

filter: keep


text:
Sua - Ruman homber di un persona su casa, of casa di un persona si ruman muher; Mi sua ta core un auto caro English: Brother in law
Subrino - Yiu homber di un persona su ruman. English: Nephew
Suegra - Mama di bo casa. English: Step-mother
Suegro - Tata di bo casa. English: Step-father
Sumpiña - Parti di un mata cu ta hopi skerpi cu ta hinka. English: Thorns
Tanta - Ruman muher di un persona su mama of tata. English: Aunt
Tapushi - E cabes of "Panicle" (groupo di simiya) cu ta krese na e parti ariba di maishi di rabo. English: Sorghum panicle
Tarai - Un net traha special pa piska cune. English: Fishing net.
Tinashi - Un "vaas" grandi pa warda awa of binja den dje, normalmente rond di 1 meter halto.
Tira Tubo - Ganja, enventa storia English: Lie, Fabrication of a story.


text:
Pronóstiko di tempu pa Kòrsou i bisindario bálido te djárason mainta 06:00 o.l., 19 di aprel 2017.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 19 di aprel 2017.
Kompilá: Djamars 18 di aprel 2017, 05:00 o.l. (09:00 UTC)
Tempu: Por lo general parsialmente nublá i nos wer lo ta seku kasi tur kaminda.
Temperatura máksimo lo alkansá 31ºC i temperatura mínimo 26ºC.
Solo ta sali 06:22 i ta baha 18:48 o.l.
Bientu: For di prinsipalmente direkshon ost i moderá; 3 to 4 (12 te 30 km/ora, 7 te 16 nudo). Prinsipalmente den dia, de bes en kuando basta fuerte te posiblemente fuerte den ráfaga; forsa 5 te 6 (31 te 50 km/ora, 17 te 27 nudo).
Situashon general: Nubianan lo sigui pasa temporalmente over di nos region durante di próksimo 24 ora. Mayoria di e nubianan aki lo ta muchu haltu i fini pa generá áwaseru, di manera ku wer seku lo sigui prevalesé. Algun di e nubianan aki de bes en kuando por kousa un asina yamá halo rònt di solo. Mas aleu, stòf fini di Sahara lo sigui pasa dor di nos region i esaki lo sigui limitá visibilidat den nos region te por lo ménos mañan ainda.
Kondishon di laman: Por lo general moderá ku altura di olanan entre di 1 i 2 meter (3 te 6 pia).
Fenómeno spesial: Ningun
Perspektiva te djaweps mainta: Por lo general parsialmente nublá i e visibilidat lo mehorá un tiki. Wer seku ta sigui prevalesé i lo tin ménos bientu.
Meteorólogo: Capello.
E próksimo boletin di tempu lo wòrdu publiká djamars 11:00 o.l. (15:00 UTC).


text:
Oranjestad-Rumannan,
E fiesta di Pasku di Nasementu ta introdusí nos den e misterio di Dios su miserikòrdia. Ora nos kontemplá e lugá di nasementu di Hesus na Bètlehèm, nos ta keda asombrá riba e manera inkreibel i maravioso ku Dios a skohe pa bin bishitá nos. E ambiente, e personanan, tur elemento ta mustra sensies i humildat. No tin lugá pa “mundanidat”. No tin nada ku ta kita nos atenshon. E silensio i hasta e skuridat di anochi ta invitá nos pa pone nos mirada riba Esun ku ta drumi den e lugá kaminda bestianan ta kome. “Dios a mustra su miserikòrdia i su bondat dor di ofresé salbashon na tur hende” (Tito 2,11). Asina San Pablo ta bisa. Si Dios a skohe e manera aki pa bin salba nos, p’esei nos tambe ta yamá pa bira humilde i disponibel pa asumí e mes un aktitut i forma parti di su reino. El a mustra nos e kaminda pa bai serka esnan ku tin mas nesesidat.
Obispado di Willemstad ta deseá un Pasku di Nasementu yená ku e amor miserikòrdioso di Señor Hesus ku lo hasi nos misionero di legria i speransa den nos famia i komunidat.
Un Felis Pasku di Nasementu di nos Señor Hesukristu pa un i tur!
+ Luis A. Secco, SDB


text:
ORANJESTAD – Westin Hotel na Palm Beach ta bay sera su portanan fin di proximo luna. E operador nobo Riu, cu ya caba tin un hotel banda di e edificio di Westin, lo bay sera y restaura e hotel aki pa un suma di 40 miyon florin.
E 460 trahadornan di Westin a caba di tende cu, apesar cu ley ta proteha nan empleo na prome instante, Riu lo bay ofrece nan un pakete di salida.
Lo bay purba di termina empleo di esnan cu nenga e pakete via otro manera. Trahadornan mes no ta sigur kico nan kier haci y tin di nan cu ta sinti cu gobierno a tuma nan haci y cu e ley laboral cu a wordo institui aña pasa cu intencion pa protehe trahadornan den caso di cambio di doño di empresa, a wordo kita for di caminda.
Autor: Ariën Rasmijn


text:
70 trahado ta bay perde trabou na Triple A
Un total di 70 trahado di Triple A lo wordo manda cas den proximo dianan y esaki sin duda ta un situacion hopi preocupante pa fraccion di AVP, segun lider di fraccion Marlon Sneek.
Segun sr Sneek e informacion preocupante aki ta mustra cu tin trahadonan cu ta bibando den un incertidumbre serio, ya cu dentro di algun dia, ta dificil nan pone pan riba mesa pa nan famia come y ta un situacion cu simplemente ta inceptabel.
“Pa fraccion di AVP ta simplemente imposibel, cu tin un compania estatal, den e caso aki Triple A, cu tin un minimo di 70 trahado cu nan kier manda cas y e trahadonan ta bibando den un incertidumbre grandi ya cu nan no sa kende nan cabes lo bay lora.
Esaki ta informacionnan cu nos ta haya den nos postbus dirigi na nos for di e propio trahadonan di Triple A, kendenan ta bibando cu hopi preocupacion caminda ya nos di AVP a trece e preocupacionnan aki dilanti pero te dia di awe Minister Dangui Oduber, no ta dunando Parlamento contesta riba e inkietudnan aki.
Pa e motibo aki tambe awe diaranson mainta, fraccion di AVP a entrega un peticion pa un reunion publico pa e Minister bin duna cuenta na Parlamento kico ta locual ta tumando luga na aeropuerto di Aruba.
Tur esaki despues cu diabierna ultimo tanto Prome Minister Evelyn Wever Croes como Minister Dangui Oduber, tabata eynan ta firmando algo, cual nos no sa kico nan a firma pero di otro banda loke e trahadonan ta hayando como informacion, ta cu dia 21 di september proximo cu ta dialuna venidero, cabesnan lo bay lora.
Dia 21 di september e 50 trahadonan cu falta, ya cu tabatin 20 trahado kendenan a opta pa bay cu pakete di retiro cu Triple A a ofrece, nan lo tin cu bay, pues un total di 70 trahado di Triple A kendenan lo perde trabou.
Sin duda esaki ta algo preocupante, pasobra e trahadonan den nan carta manda pa fraccion di AVP, nan ta mustra cu e proceso aki ta uno di hopi dolor sigur ora cu nan mira un Triple A, cu recientemente a bisa tur trahado, pa ban para banda di otro manera famia, laga tur hende ta leal na otro, pero aki nos kier mustra cu lealtad ta bin di dos banda.
Trahadonan no por ta leal cubo, sacrificando dor di entrega 25% di nan salario pa ta solidario cu Triple A den tempo di crisis, pa awe e trahadonan leal aki tin cu tende cu ta bay bula nan cabes.
Tin hopi preocupacion reinando, ya cu entre otro mester puntra si a bay revisa contractnan manera esun cu Schiphol, cu NACO, tambe contractnan cu tin caminda hefenan grandi ta haya un performance bonds di entre 25 pa 75 mil florin pa aña.
A revisa eseynan tambe, e grupo aki tambe ta bay corta den nan entrada? A revisa contractnan cu tin caminda ta paga cas, cu ta paga auto, cu ta duna entre cuater pa seis pasashi pa aña pa bay bishita famia?
Realmente a tene cuenta cu esey of ta e trahado chikito ta esun cu mester bay sufri atrobe bou di un maneho cu nos a bisa caba den un conferencia enterior, cu ta hopi raro ya cu mesun trahadonan aki, den e carta cu nan a manda fraccion di AVP, ta mustra cu tabatin reunionan ‘live’ caminda a haci e pregunta na e persona cu ta atende cu finansa di Triple A, el a bisa cu e compania ta solido.
Cu Triple A por wanta un aña e sla aki anto awo di repente, caminda un di e companianan cu a cuminsa haya entrada ora cu gobierno a habri frontera bek, pues aeropuerto ta den funcion, ta bay over na corta trahadonan.
Un compania cu a haci uso di ‘loonsubsidie’ pues cu no mester a saca placa for di su caha, ta bay over na bula cabes di 70 trahado y pa fraccion di AVP, e cos aki merece un splicacion y pa tal motibo nos a manda pidi presencia di e Minister den un reunion publico di Parlamento.
Nos ta spera cu Presidente di Parlamento ta yama e reunion aki mas pronto posibel y awe ta dia 16 di september caba y ban mira si pa otro siman nos por haya Minister Dangui Oduber den Parlamento pa e bay duna cuenta riba kico ta pasando na aeropuerto.
Sigur di un compania cu supuestamente mester ta solido para, ya cu e compania a caba di haci un prestamo di 500 miyon florin, pues fondonan di e compania aki mester ta solido cu a logra un fiansa di e magnitud aki ya cu ora un hende bay banco y trata di fia 10 mil florin, e hende no ta haya e prestamo aki si e no tin moda di paga e placa bek.
Pa presta Triple A 500 miyon florin ta pa motibo cu e compania aki ta solido para y ta un compania cu den e ultimo 10 añanan si mira nan bukinan, nan tabatin entre 16 y 23 miyon florin nan tabatin como ganashi.
Awor ta lanta e pregunta di kico ta e motibo cu ta mandando e trahadonan aki cas y fraccion di AVP ta spera cu Minister Dangui Oduber bin Parlamento y duna e trahadonan y pueblo claridad riba e situacion sumamente preocupante aki,” lider di fraccion di AVP, Marlon Sneek a declara.


text:
“IBiSA cu resultado di weganan di futbol escolar”
Diamars 4 di mei a tuma lugar na tereno di Centro di Bario Brazil y RCA, weganan di futbol escolar categoria C mucha homber (naci aña 2003 y mas hoben), organiza pa IBiSA.
Weganan aki a sigui cu tur regla di protocol di deporte vigente.
Tabata tin 3 wega cu a tuma lugar na Centro di Bario Brazil y prome wega tabata entre Abraham de Veer School y S.P.O. Brazil y aki Abraham de Veer ta bay cu e victoria cu score di 8-0.
Di dos wega tabata entre Filomena College y Aruba Adventist Academy y aki Filomena College ta bay cu e victoria cu score di 4-0.
E di tres wega tabata entre Abraham De Veer School y St. Augustinus College y aki e wega a keda empata cu score di 1-1.
Na tereno di RCA tambe tabata tin 3 wega cu a tuma lugar y prome wega tabata entre Maria College Dependance y Colegio San Antonio y aki Colegio San Antonio ta bay cu e victoria cu score di 4-3.
Di dos wega tabata entre De Schakel College y Colegio Arubano y final di e wega aki a keda empata cu score di 1-1.
E di tres wega tabata entre International School of Aruba y Mon Plaisir College y aki e wega tambe a keda empata cu score di 2-2.
Diabierna 7 di mei 2021 weganan di final ta tuma lugar riba tereno di Estrella na Papilon cuminsando pa 3:00 pm, keda pendiente pa mas informacion di IBiSA, por sigui IBiSA tambe riba rednan social tanto facebook como Instagram.


text:
Yemen
Yemen, ofisialmente e Republika di Yemen (Arabiko: الجمهورية اليمنية, al-Jumhuuriyya al-Yamaniyya) ta un pais situá riba e Peninsula Arabé den Asia siut-west. E ta grens ku Saudi Arabia na parti nort Laman Korá parti west e Laman Arabe anto e Golfo di Aden na parti sur anto Oman na parti ost.
Yemen su area di tera ta djis abou di 530,000 km2, anto su teritorio ta inlui mas ku 200 isla, esun di mas grandi ta Socotra, mas o menos 415 km na parti suit di e terra firme di Yemen, for di e kosta di Somalia. Yemen ta e uniko estado den e Peninsula Arabe ku tin un gobiernu puramente Republikano. Su kaptial ta San'a.


text:
Dutch Caribbean Nature Alliance (DCNA) a kaba di publiká un Guia pa Akshon pa Gerensia, ku por sirbi komo un plan pa e Gerensianan di e Organisashonnan di e Parkenan na Hulanda Karibense, pa rekonosé, reakshoná i protehá nan personal i bishitantenan di áreanan protehá, kontrabrote di e aktual pandemia i potensial futuro pandemianan. E Guia pa Maneho ta deliñá protokòl nan sugirí pa mantené distansia sosial, sanidat i otro manera pa aktua na situashonnan di emergensia relashoná ku emergensia di salubridat.
2020 tabata un aña interesante, ku mundu konfrontando retonan sin presidensia entre efektonan di kambio di klimai di e pandemia global kousá pa e Vírus di Novel Corona i e malesa di Covid-19 i loke ku el a kousa. E tópiko nan akí a desvelá e nesesidat pa un plan di akshon riguroso di emergensia ku e Gerensia di e Organisashonnan di Parke por hasi uso di dje pa salbaguardiá nan personal i bishitante nan ku por ta di bishita den e áreanan protehá ku nan ta manehá. Ku esaki na mente DCNA a kaba di publiká su Guia di Maneho pa Akshon kontra Pandemia ku por sirbi komo un kuadro pa kada Organisashon di Maneho di Parke pa deliñá nan propio plan di akshon di emergensia adaptá na nan propio situashon.
COVID-19 tabata úniko den e karakterístika ku e infekshon a plama rònt mundu i kon devastador e tabata. E insiguridat rondó di e vírus akí a krea e nesesidat pa distansiamentu sosial i minimalisashon di biahamentu.E bahada den turismo tabata difísil, spesialmente pa Hulanda Karibense.Interakshon entre públiko i personal di e Organisashonnan di Maneho di Parke ta varia entre e seis isla di Hulanda Karibense, sin embargo ku implementashon di e protokòlnan di siguridat i prosedura, por minimalisá e riesgonan.
E Guia pa Akshon pa Maneho di Pandemia lo presentá kada isla e hèrmèntnan nesesario pa rekonosé i aktua adekuadamente den situashonnan di emergensia. Kada brote lo trese kuné su propio sèt úniko di kondishon, pues e puntonan di guia presentá mester keda adaptá na su forma apropiá. E yabi pa akshon efektivo ta un rekonosementu na tempu di e problema i pa reakshoná ku mas rapides i efisiensia posibel.
E meta di krea plan di akshon di emergensia ta pa siguráku e Organisashonnan di Maneho di Parke riba tur e seis islanan di Hulanda Karibense ta sinti nan mes sigur den rekonosementu di tópiko nan i tuma reakshon na forma apropiá, spesialmente bou di preshon. Den kaso di pandemia, tempu hopi biaha ta e faktor di mas importante ku un reakshon inmediato ku potensia di salba bida ilimitá e plamamentu di kontagio. E plannan di reakshon den kaso di pandemia por ta práktiko tambe den un variedat di otro situashon di emergensia, pues ku protokòlnan transparente, bon pensá, lo por resultá di ta un bentaha importante den reakshonnan di emergensia riba tantu esunnan aktual komo riba esunnan di futuro.
Interkambio di konosementu i eksperensia entre e parkenan di naturalesa di Hulanda Karibense ta hopi balioso i un di e manera nan ku DCNA ta asistí, ta pa reforsá nan aktividatnan. Konhuntamente den un ret di kontakto Organisashonnan di Maneho di Parke ta mas fuerte den e meta komun di salbaguardiá naturalesa na Hulanda Karibense. A inkorporá e lèsnanku e parkenan a siña den e Guia di Maneho pa Akshon kontra Pandemia.
Ta rekomendabel ku kada Organisashon di Maneho di Parke tuma e rekomendashonnan akí na konsiderashon i hasi uso di nan pa traha un plan mas spesifiká adaptá na nan situashon. E forma di ta prepará pa Pandemia, no ta un proseso rápido komo ku e ta rekirí planifikashon kuidadoso entre tur partisipante i ta embolbí partisipashon di komunidat. Pa e motibu akí, ta importante tambe pa promové embolbimentu di komunidat pa optimalisá konosementu, ekspertisio, rekursonan i retnan di kontakto lokal.
Pa keda bon na altura tokante esaki i tokante vários otro aktividat mas relashoná ku konservashon di naturalesa naHulanda Karibense, porfabor sigui nos riba wèpsait i riba kuentanan di medio nan sosial pa bo organisashonnan di parke nashonal lokal i tambe DCNA. Ora bo ta den duda, porfabor no basilá pa tuma kontakto ku bo organisashon di parke nashonal lokal pa e último desaroyo nan.


text:
Preis di Meditashon Trasendental
Nos preisnan ta kubri e programa di 6 luna kompletu, siña bo e téknika i yuda bo bira profundamente outo-sufisiente den e práktika di Meditashon Trasendental.
Preis Básiko
Nos ta duna bo tur atenshon personal ku bo mester pa por sinti bo konfiá meditando. Por paga kèsh di diferente forma.
- Naf 600: entrada bruto mas ku Naf3.000 pa luna
- Naf 300: entrada bruto menos ku Naf3.000 pa luna
Un pareha ku kuminsa huntu ta haña un deskuento di 1/3 parti riba e preis kombiná.
Unabes e kurso kuminsá no tin pago bèk.
Preis pa Studiante i Mucha di skol
- Naf 150: studiante tempu kompletu)
- Naf 75: mucha di skol (10-18 aña)
Sinti bo liber pa papia kualkier sirkunstansia personal ku e maestro, e por duna beka den un kaso eksepshonal.
Preis pa famia i mucha
Esnan bou di 18 aña ku ta biba na kas por siña Meditashon Trasendental GRATIS.
Pa esaki un di e mayornan mester ta praktiká Meditashon Trasendental promé ku nan yu siña òf nan mester siña na mes momentu.
- Kada mayor ta paga e preis korespondiente ku su mes entrada (wak e preisnan básiko ariba)
- Mucha bou di 10 aña ta siña un téknika speshalmente adekuá na nan nivel di desaroyo. Si nan no ta siña pareu ku nan mayornan, e preis ta Naf 50.
Kurso na midí i preis di grupo
Nos por duna un preis tambe pa instrukshon privá, grupo, i kurso interno pa negoshi i institutonan di enseñansa. Porfabor tuma kontakto ku nos pa mas informashon.


text:
Maltrato di mucha ta tur forma di maltrato ku pa un mucha ta menasante òf violento. Pues no solamente violensia físiko, pero tambe por ehèmpel maltrato emoshonal òf negligensia ta kai bou di esaki.
Tin diferente forma di maltrato di mucha, manera:
Maltrato físiko
Ta papia di asuntu di maltrato físiko por ehèmpel ora un adulto ta dal un mucha regularmente.
Maltrato emoshonal òf mental
Ta papia di violensia emoshonal por ehèmpel ora un adulto regularmente ta zundra, humiá òf ta spanta e mucha deliberadamente.
Negligensia físiko
Ta papia di esaki ora e mucha no ta risibí e kuido i ku e tin mester. Pensa aki riba por ehèmpel un mucha ku no ta haña kuminda, òf no por drumi ningun kaminda.
Negligensia emoshonal òf mental
Un falta kontinuo di atenshon positivo pa e mucha tambe ta un forma di maltrato di mucha. T’asina ku kada mucha tin derechi riba amor, kalor, siguridat di mayor- òf mayornan di kriansa. Bou di negligensia emoshonal òf mental ta kai tambe muchanan ku ta testigu di violensia entre mayor- òf tutornan.
Abuso seksual
Mishimentu seksual ku un adulto ta obligá un mucha.
Por tin asuntu di maltrato deliberadamente, pero esaki no tur ora ta e kaso. Tin bia hende no por mas ku e responsabilidat pa kuida nan próhimo òf kliente. Den un situashon asina e komportashon por kue mal kaminda ku maltrato komo konsekuensia.
Maltrato di mucha ta sosodé hopi bia, pero e señalnan no ta tur ora mes evidente òf opvio manera un plèki blou.
Bo ta rekonosé un òf mas señal? Esei no ke men ku tin asuntu di maltrato di mucha. Pero ta bon pa ta alerta riba e señalnan i pa kolektá esakinan.
Señalnan serka e mucha
Kon ta rekonosé e mucha?
- Hopi bia e tin doló di barika, doló di kabes òf ta kai flou.
- Ta subi di peso òf nèt kontrali ta baha di peso.
- Ta mustra kansá.
- Ta malu hopi bia òf hopi largu.
- Tin kabei fis òf djentenan mal kuidá.
- Tin plèki blou, herida òf sikatris.
- Ta bisti paña i sapatu sushi òf kibrá.
Kon e mucha ta anda ku otronan?
- Ta biba den un ‘mundu di su mes’.
- Ke hopi atenshon òf tin miedu di ta su so.
- No ta hiba amigunan su kas.
- Tin miedu di sierto sitio- òf hendenan.
- No ke pa mishi kuné
- Ta kita kara ora di kontakto visual.
Den ki situashon e mucha ta resultá?
- (diripiente) e no por sigui ritmo (mas) di kompañeronan di su edat.
- Hopi bia ta yega skol lat òf te asta ta ousente.
- Ta hasi tareanan ku no ta apropiá pa su edat.
- Hopi bia ta su so.
- Tin hamber, no ta desayuná òf no ta trese lùnch.
Kon e mucha ta komportá su mes?
- Su tinu ta kita fásil.
- Ta demasiado okupá òf nèt kontrali ta demasiado trankil.
- Hopi bia ta ta bai kontra regla- òf adultonan.
- Hopi bia ta demasiado tempran òf ta keda kologá largu na skol.
- Ta bisa kosnan negativo di su mes, di otronan òf di mundu.
- Ta gusta imitá situashonnan violento òf seksual.
- Ta rabia lihé i e ora ei ta kuminsá dal, skòp òf morde.
- Ta hòrta òf ta kibra kos.
- Ta usa alkohòl òf droga.
Señalnan serka adultonan
Trato di e mucha
- Ta grita i zundra e mucha.
- Ta dal, skòp òf pusha e mucha si algu pasa.
- Ta tene e mucha hopi bia na kas.
- Ta keha di e mucha.
- No ta konsolá e mucha.
- Ta duna e mucha asina tantu regla ku e mag hasi tiki kos.
- Ta duna e mucha tarea ku no ta apropiá pa su edat.
Kon e adulto ta sinti su mes?
- E ta bisa ku e no por ku e mucha.
- Ta hasi komo sifuera no ta import’é kon ta bai ku e mucha.
- Ta bisa kosnan negativo di su mes, di otronan òf di mundu.
Kon ta bai den e famia?
- Tin tiki kontakto ku otronan òf otro famianan.
- Hopi bia tin pleitu na kas.
- Ta mèldu miembronan di e famia hopi bia malu òf nan ta malu.
- A muda hopi bia òf e famia ta muda frekuentemente.
Kon e adultonan ta anda ku otro?
- No ta kumpli ku palabrashonnan.
- Ta preferá di no papia ku maestro- òf guianan.
- Ta bai kontra konsehonan di skol òf otro organisashonnan.
- Hopi bia tin kontakto ku organisashonnan di ayudo.
- Kada bia ta bai otro dòkter òf hospital.
- Ta bisa no kontra ayudo médiko òf mental di e mucha.


text:
KRALENDIJK—Klínika i introdukshon di e deporte di Rugby aki na Boneiru djadumingu último 7or anochi na Fèlt Elion Flores, tabata bon bishitá, enorme interes pa e deporte aki ku ta unu nobo riba nos isla.Basta tabata esnan ku a hasi akto di presensia demostrando ku e interes ta grandi pa siña hunga i hunga den torneo nan i kampionato di nos isla, formando parti di un di e ekipo nan ku lo lanta pronto afiliando nan mes na e federashon boneriano di Rugby.Por menshoná ku promé ku e introdukshon di e deporte aki djadumingu último, ya tabatin komo 27 miembro di e federashon ku a inskribí pa e deporte aki. No tin duda ku despues di esaki, e miembro nan sigur lo a bira muchu mas mirando e interes pa esaki.
E anochi di introdukshon i klínika pa esnan ku no konosé e deporte aki i tambe esnan ku konosé esaki, a inisiá 7or anochi ku e diferente diskursonan di entre otro sr. Varley Felipa, siguí pa e palabranan di introdukshon di Ghrislaine Makaai, tambe e diferente “coach”nan ku ta Monica Goodijk, Luis i Marco.
Nan tur a guia e promé enkuentro aki pa sera konosí kue deporte di Rugby aki na Boneiru, di kuana final a sera esaki ku wega nan di treinen entre esnan presente. E interes sigurta grandi pa e deporte aki. Riba potrèt nan algun bisa di e promé enkuentro ku tabata unu di introdukshon di e deporte di Rugby aki riba nos isla.


text:
E dirigente y mayornan di Aruba Soccer Academy (ASA) recientemente a logra un donacion significante pa e miembronan di otro teamnan, proveyendo sapato special pa hunga futbol pa mas di 60 hoben. E accion y gesto di e famia di Aruba Soccer Academy ta refleha e hermandad cu ta resalta den e mundo di futbol na Aruba. Esaki ta momentonan unda cu e mayornan ta uni, hunto cu dirigentenan y ta logra cosnan bunita pa e prohimo, unda cu nan ta goza ainda mas di nan deporte faborito.
E experiencia bunita aki, cu un caracter di “pay it forward”, a cuminsa durante di un wega amistoso riba un veld P’ariba di Brug ora cu David “Appie” Abdul a ripara cu e hungadonan di e team opuesto no tabatin sapatonan special pa hunga futbol. E muchanan tabata hungando cu keds normal na pia.
El a puntra tocante di e sapatonan y a haya como contesta cu e muchanan no tin. Tabata bisto cu nan ta hunga motiva pa nan amor pa e deporte, pues cu of sin e sapato special nan ta subi veld cu hopi entusiasmo. E situacion a resulta den un peticion special pa tur mayor di Aruba Soccer Academy den nan “chat group”. David Abdul a pidi un fabor, esta pa ken cu por tin sapato di futbol uza cu nan no ta haci uzo mas di dje, pa nan regala esaki na e team di hoben di San Nicolas.
Un balente cantidad di sapato den bon condicion a wordo entrega, haciendo un donacion grandi posibel. Un hoben ta crece lihe, su sapatonan ta bira chikito p’e, y ta pasa cu frecuencia cu e sapatonan aki ta keda warda den cashi pa por ehempel pas’e sea pa un ruman mas chikito of un amigo cu si e ta sirbi. Awo, enbez di warda e sapatonan, e muchanan a saca nan sapatonan for di cashi y a pasa nan pa coleganan di un otro team.
Pa e gran sorpresa di David, den e grupo di chat tin un mayor, Ricky Nava, kende ta donjo di un compania cu a tuma un decision for di su curazon, inspira pa e hobennan y su mesun yiu su amor pa e Deporte Rey: el a laga sa cu e ta bay sponsor tur e sapatonan nobo pa e muchanan di e team.
E donacion di parti di PMEC a resulta den un tremendo beneficio pa no un, pero tres team cu tabatin mester di un poco sosten. E sapatonan nobo a bay pa e team pa cual originalmente Abdul a pidi e fabor, y e sapatonan uza, pero den bon condicion, cu tur e mayornan hunto a contribui, a bay pa dos otro team.
E entrega di e regalonan di e hungadonan di Aruba Soccer Academy, nan mayornan y PMEC a tuma luga den un ambiente festivo, unda cu a invita e hobennan pa reuni y a sorprende nan cu e sapatonan. Herbert Beeldsneijder a ricibi e sapatonan den nomber di FC San Nicolas for di PMEC.


text:
Division Honor
Parce cu Stanley Menzo lo bira e ‘bondscoach’ di seleccion di Aruba
Na e prome training oficial di e seleccion di Aruba, cu temporariamente ta wordo dirigi pa David Abdul y su ekipo di coach nan di ‘AVB...
-
Division Honor/ 11 months ago
Seleccion Nacional di Aruba preparando pa Pre-Mundial Qatar 2022
E seleccion di Aruba a cuminsa preparacion pa Pre-Mundial Qatar 2022, e proceso a cuminsa apesar cu nos no tin un...
-
Futbol Aruba/ 12 months ago
Maricarmen boluntario pa UEFA Euro 2020
E siman aki a drenta e grato noticia cu un di nos colaboradornan di Futbol Aruba. Futbolista i boluntario di SV...
-
Futbol Aruba/ 3 years ago
E di dos edicion di Futbol Aruba Ballon d’Or campeonato 2017- 2018 a bira un realidad riba un anochi emocional
E evento di Futbol Aruba Ballon D’Or 2018 a bira realidad den su di dos edicion. Riba e anochi aki Aruba...
-
Division Damas/ 3 years ago
Britannia ta gana nan prome wega di e gran Final Division Damas
Lady Puma’s Britannia y Ladies Riverplate a hunga e prome wega di e gran final di Aruba su Futbol Campeonato 2017-2018 Division...
-
Division Mayor/ 3 years ago
La Fama ta gana Nacional 3-2 den e playoff Division Mayor
Dialuna 18 di juni 2018 a tuma lugar den CDGT na Dakota e wega entre e dos equipo nan cu ta comanda...
-
Division Honor/ 3 years ago
Dakota ta gana Estrella 2-0 den un wega cu no tabata un clasico
E tradicional ‘clasico di Aruba’ entre Estrella y Dakota ta normalmente un wega di calidad halto y hopi excitante. E biaha...
-
Division Honor/ 3 years ago
Britannia a keda elimina contra Nacional perdiendo 3-2, apesar di un bon wega
Britannia den di cuarto luga cu solamente dos punto riba tabla mester di un victoria pa sigura nan continuacion den e...
-
Division Menor/ 3 years ago
RCA contra Bubali ta keda den un empate na cero gol
Diamars 12 di juni 2018 a inicia e playoff division menor , caminda cu den e di dos wega RCA cu a...
-
Division Menor/ 3 years ago
Britannia ta gana RCS 5-0 den inicio di Playoff Division Menor
Diamars 12 di Juni 2018 a tuma lugar na CDFF e inicio di e playoff di Aruba su Futbol Division Menor 2017-2018. Caminda cu...


text:
Diabierna awor dia 13 di october 2017 lo inicia e campeonato nacional di division di honor di nos deporte rey, futbol. Arubaanse Voetbal Bond (AVB) ta masha orguyoso di anuncia cu 10 ekipo a inscribi pa e campeonato aki, di cual e prome rond ta cuminsa diabierna awo y lo termina dia 10 di december 2017.
Ekiponan cu lo hunga contra otro den e prome rond aki ta SV RCA, SV Caiquetio, Deportivo Nacional, SV Riverplate, SV Bubali, SV La Fama, SV Caravel, SV Britannia, SV Estrella y SV Dakota. Tur wega ta riba diabierna, diasabra y diadomingo y tur ta tuma luga den Stadion Guillermo P. Trinidad na Dakota.
“Nos tabatin un tremendo campeonato 2016-2017 y mi expectativanan ta pa esun aki ta miho cu aña pasa. AVB hunto cu e clubnan ta canando un trayectorio di profesionalisacion y adaptacion, pa garantisa mas calidad di wega y hungadonan miho prepara, cu tecnica moderno, capaz pa hunga na Aruba of den nos region”, asina ing. Richard Dijkhoff, Presidente di AVB a duna di conoce.
Separa di e clubnan, AVB a haci inversionnan grandi den amplia su oficina na Shaba, pa por tin un ekipo profesional pa organisa, dirigi y supervisa weganan di futbol na Aruba. Tambe ta invertiendo den nos refereenan, den Match Officials, den e coachnan di teamnan y asina por menciona.
“Mi por bisa cu hopi orguyo, cu despues di hopi trabou y contacto internacional, awendia KNVB di Hulanda y CONCACAF tin hopi wowo riba Aruba y ta dunando nos un man den e trayecto pa hisa nivel di futbol en general riba nos isla. No solamente cu placa, pero tambe cu ekipo y conocemento”, asina Richard Dijkhoff a splica cu un sonrisa di orguyo riba su cara.
Pa awor, ta invita comunidad amante di futbol, pa yega stadion pa sostene y apoya nos futbolistanan di e 10 ekiponan competiendo na e nivel mas halto posibel di futbol, buscando e trofeo di campeon.


text:
Gobièrnu di Kòrsou ta introdusi PLACHI DI DIA
Written by Admin on 1 April, 2020
Punda– Segun minister di hustisia, ta pèrmiti hende di sali foi kas segun bo plachi di number di outo.
Pa kada dos dia den siman bo plachi di number ta bini na remarke pa sali foi kas. Esaki ta nifiká ku pa siman tin mag di sali 2 biaha. Gòbièrnu lo anunsiá kua plachi ta bini na remarke. Esaki ta lokual minister di hustisia Quincy Girigorie a duna di konosé. Entrante mañan esaki ta drenta komo medida.
Pa kada dos dia den siman bo plachi di number ta bini na remarke pa sali foi kas. Esaki ta nifiká ku pa siman tin mag di sali 2 biaha. Gòbièrnu lo anunsiá kua plachi ta bini na remarke. Esaki ta lokual minister di hustisia Quincy Girigorie a duna di konosé. Entrante mañan esaki ta drenta komo medida.


text:
Diahueps 12 di april 2018 a tuma lugar den Stadion Frans Figaroa na noord e wega entre Brazil Jrs equipo cu ta comandando Division 1 Grupo B contra di Sporting cu ta na di 3er lugar riba e standing. Den e prome 45′ nan di wega mester bisa e equipo di Brazil Jrs hungando un futbol riba velocidad hopi halto a sa di domina e wega creando algun bon oportunidad pa habri e marcador. Na di 6′ di wega caminda Brazil Jrs ta haja un tiro di skina y cu un cabesaso di Randolph Werleman #21 ta score pa bai ariba 1-0. Riba un atake di Brazil Jrs Franklin Ortiz #10 na di 14′ di wega ta manda un fusil caminda e bala ta dal bow di e lata horizontal pa bai pega den net, pero linesman tabata tin e bandera na laira caminda cu refree ta pita offside. Na di 27′ di wega Owen van der wijne #9 y Capitan di e equipo di Brazil Jrs ta score pa bai ariba 2-0. Brazil Jrs ta sigui pone preshon riba e arco di Sporting y ta e hoben Brian Dorothal #17 ta amplia e score na 3-0 na di 40′ di wega. Den e prome 45′ nan di wega Brazil Jrs a sa di domina e wega creando hopi oportunidad y ta score no menos cu 3 gol , e equipo di Sporting a crea algun oportunidad pero no peligroso y no por a habri e marcador pa nan equipo.
Den e segundo parti di wega Brazil Jrs a haci algun cambio caminda cu nan ta sigui hunga un futbol rapido creando bon oportunidad y tabata na di 67′ di wega Etienne De Windt #16 ta score pa Brazil Jrs bai ariba 4-0. Brazil Jrs ta sigui preshona y e Capitan Owen van der Wijne #9 ta score su di dos gol di e anochi na di 83′ di wega pa bai ariba 5-0. Sporting ta crea algun atake pero no por logra habri e marcador y ta cai venci cu e score 5-0. Mester bisa aserca un wega cu a wordo bon dirigi pa e trio arbitral caminda no a saca ningun kaarchi.


text:
Compania Agro Aruba Garden a reacciona riba loke e cunukeronan a indica pa loke ta chicamento di awa n’e dam di Rooi Afo. Pedro Ramirez, doño di Agro Aruba Garden, a bisa cu nan ta chica awa di dam pasobra nan tambe tin un cunucu. Ta haci esey pa dos motibo, cual un parti ta pa produccion di bonchi cunucu y e otro ta pa produccion di mata local.
Nan ta cultiva diferente mata. Ramirez tabata kier pa tur hende mira cu e ta chica awa pa su plantacion cu ta situa algun meter leu dje dam y no manera e cunukeronan a bisa. E mata cu nan ta chica no ta warda esaki, pasobra nan no tin luga pa haci esey. Tampoco ta bende awa, pasobra esey ta algo inconsciente pa haci.
Agro Aruba Garden tin un sistema di awa cu ta mas economico, pero ta evita desperdicio di awa. E pomp di awa ta sigui traha y door dje sistema cu nan ta uza, e awa chica ta bay p’un area grandi di plantacion. Pa nan por produci nan cultivo, entre otro bonchi, papaya, parchita, segun Ramirez, nan mester di hopi awa. El a bisa cu e tera di Aruba ta demasiado seco y solamente fin di aña tin yobida.
Na momento cu nivel dje awa den dam baha, Santa Rosa ta cera e luga. Segun Ramirez, Santa Rosa ta haci esey pasobra e awa cu keda no ta bon. E momento ey e awa tin cierto contaminacion y esey e cunukeronan no por uza. Consecuentemente nan ta haya nan mes ta uza awa di cranchi, esta awa cu ta bin di WEB. E ta di acuerdo pa papia cu cualkier persona necesario, incluso minister, pa por yega na un solucion. Ramirez a expresa cu esey ta algo cu e cunukeronan mester di dje, un solucion. E ta pensa cu gobierno tin di yuda mas e cunukeronan, specialmente e campo di awa. Aruba mester di mas dam y specialmente control pa cunukero.
Pa cobertura mas amplio, lesa e edicion di TREMPAN mañan.


text:
WILLEMSTAD – Kamara di Komersio ta hopi satisfecho ku e posishon ku Kòrsou a atkeri riba e merkado colombiano. Durante ultimo shete aňa Kamara di Komersio a traha riba e merkado colombiano ku e meta pa interesa kompanianan lokal eksporta produkto i servisio pa Colombia.
Tambe pa stimula kompanianan colombiano hasi uso di nos servisionan pa eksporta nan produktonan òf hasi negoshi ku Merka, Oropa of Karibe via di Kòrsou. Presidente di Kamara di Komersio di Kòrsou, Billy Jonkheer ta menshona ku e esfuersonan a kulmina den un bon relashon ku Colombia.
Dulce Koopman in gesprek met Billy Jonkheer
Eksportashon ta hopi importante pa divisas i pa kresementu ekonomiko. Ta den e kuadro aki Kamara di Komersio a lanta Curacao Bussiness Point, Billy Jonkheer a splika. Na dado momentu Kamara di Komersio a konstata ku tabatin varios kompania lokal ku interes pa eksporta nan produkto òf servisio, pero nan tabatin sierto duda.
Pa medio di Curacao Bussiness Point, ta yuda e kompanianan aki ku eksportashon.Mientrastantu tin mas ku 100 kompania ku a bira miembro di Curacao Bussiness Point. Jonkheer:”Nos ta duna nan e toolsnan pa nan eksporta. I tambe lo bin un website pa kompanianan internashonal por tuma nota dje kompanianan lokal ku ta disponibel, ku e meta pa promove eksportashon.”
Outor Dulce Koopman


text:
WILLEMSTAD — Manera ya nos a avisá, Liga MCB Terser Divishon lo kuminsá djadumingu 25 di febrüari próksimo, 16:30 pm na tereno di FFK. Lo bai tin 2 enkuentro riba e gran apertura di Liga MCB Terser Divishon. E promé lo ta entre Haitian Union Club ku Real Buena Vista i mas despues Caribbean International University lo enfrentá Atletico Saliña.
Liga MCB Terser Divishon 2018 lo konta ku partisipashon di 5 ekipo.
E ekiponan aki ta lo siguiente:
- Haitian Union Club
- Caribbean International University
- Real Buena Vista
- Inter Willemstad
- Atletico Saliña
E partidonan di Liga MCB Terser Divishon lo tuma lugá riba djadumingu atardi bai kue anochi na tereno di FFK i ta planiá pa terminá den komienso di yüni.
Skema pa e próksimo partidonan di Liga MCB Terser Divishon:
*Tur e partidonan aki ta tuma lugá na FFK!
Un yamada ta bai na hinter e pueblo di Kòrsou pa asistí na e tremendo partidonan di Liga MCB Terser Divishon. Bin pasa un ratu ameno den kompania di bo famia i disfrutá di bo deporte preferí e deporte rei, futbòl!
Kòrda ku tur e partidonan aki ta grátis!
MCB i FFK ta wardabo!


text:
Curso profundisacion Codigo di Proteccion pa Centro di Cuido di Mucha
Recientemente un total di 53 Centro di Cuido di Mucha a participa na e curso di profundisacion di Codigo di Proteccion den Centro di Cuido di Mucha. Un total di 83 trahador pedagogico a participa na e curso aki y a ricibi un certificado di participacion.
E meta di e curso tabata pa tur cabesante y 1 trahador pedagogico den e Centro di Cuido di Mucha por tin mas conocemento (practico) di e Codigo di Proteccion y pa conhuntamente por traha mas atento ariba e señalnan di posibel/sospecho di abuso di mucha. Pa e curso aki por tabata un realidad, un total di 3 fundacion a participa, pa asina den e 3 dianan di curso e Centronan di Cuido di Mucha por a haya tur informacion necesario pa nan por ta bon ekipa pa traha segun e Codigo di Proteccion. Ta trata aki di Fundacion Pa Nos Muchanan, Famia Plania Aruba y Fundacion Respetami, di cual nos kier a gradici nan di curason pa nan aporte profesional na e curso aki. Tambe tabata tin presentacion di mr. Patrick van der Biezen di Ministerio Publico, cu a duna informacion tocante con nan proceso ta cana, ora ta trata cu e casonan di abuso en general y e importancia di un testigo y ta documenta den tur esaki.
Pues e Centronan di Cuido di Mucha a hiba 3 dia intensivo di informacion, pero tambe activo na e variedadnan di presentacion. E intencion ta pa tur Centro di Cuido di Mucha por sera conoci cu e Codigo di Proteccion, pa asina tur por traha segun e mesun structura, ora tin sospecho di abuso (den tur sentido) ta tumando lugar cu e mucha. Cada Centro di Cuido di Mucha a ricibi na final di e curso un manual cu tur informacion di e curso di tur fundacion y alabes un poster, pa nan por pone esaki den nan Centro di Cuido di Mucha. Automaticamente a sugeri e Centronan di Cuido di Mucha pa nan pone den nan reglanan di cas, cu nan ta traha cu Codigo di Proteccion y asina tur mayor ta informa.
Tambe ta di remarca cu Departamento di Mucha y Hoben (DMH) conhuntamente cu FPNM, DVG, DAS y CBS ta den e ultimo fase, pa finalisa e prome Nulmeting nacional, unda 96 Centro di Cuido di Mucha a participa na esaki aña pasa, cu sigur ta un prome paso historico y relevante, pa cu cuminsa traha riba un vision nacional pa calidad di cuido den e Centronan di Cuido di Mucha na Aruba.


text:
WILLEMSTAD – Kontrali na tur ekspektativa hende muhé na Kòrsou durante di e lockdown tambe fiel a keda buska nan angua antikonseptivo na Famia Plania. Esaki ta laga e sifranan keda basta stabil kompará ku e mésun temporada aña pasá.
Durante di e lockdown ‘Famia Planiá’ a keda ofresé su servisionan, pasobra ta konsiderá e Fundashon pa Promoshon di Paternidat Responsabel na Kòrsou komo un ‘organisashon vital’. Ounke trabou tabata ménos ku normal na Famia Plania, a garantisá e servisionan esensial si, manera pasa angua antikonseptivo.
“No ta inimaginabel ku por okurí embaraso no deseá durante di e krísis di corona”, Marisela Fleming, direktor di famia planeá ta bisa, “sera den kas durante di lockdown, por nifiká ku hende ta bira seksualmente aktivo mas tantu. Bo ta mira esaki mas bia den situashonnan di krísis òf ora di desaster.”
Spiral antikonseptivo
Banda di e angua antikonseptivo tambe tin hopi interes pa e spiral antikonseptivo. Ounke ku hende muhé por a drenta outo solamente dos bia pa siman durante di e lockdown, tòg nan a hasi esfuerso pa pidi ayudo seka Famia Planiá. Fleming ta masha satisfecho ku esaki.
E antikonseptivonan na Famia Planiá no ta grátis, pero pagabel i adekuá pa hende ku tiki moda. Banda di un dòkter i un enfermera e klínika ta duna informashon seksual na komunidat kurasoleño, espesialmente na skol. Ta duna informashon na alumno di skol ku uso di material ilustrativo i métodonan di presentashon interaktivo, pero ainda skolnan ta será ke men e parti aki di e trabou a para por lo pronto.
Banda di antikonseptivo ta komuniká tambe
Meyrtha Leetz-Cijntje, presidente di e movementu kurasoleño di hende muhé Seda, ta haña ku den temporada intensivo, manera e krísis di corona, hende mester protehá nan mes no solamente seksual sino tambe verbal i emoshonal. P’esei e movementu di hende muhé e último seis simannan a guia hende muhé i famia, espesialmente kaminda tabatin un suposishon di violensia doméstiko.
Leetz-Cijntke ta bisa ku e trainernan a pasa serka famianan pasobra e kasánan òf e yunan durante di e lockdown no ker a hasi denunsio pasobra nan no ker a laga sera papa. E ta bisa ku ta e intenshon pa mustra e famianan ariba ku komunikashon ta importante den e temporada aki i pa praktiká planifikashon di famia aktivamente i usa antikonseptivo.
Seda huntu ku famianan tambe a duna atenshon na e uso di idioma, komunikashon ku e yunan i ku otro. Leets-Cijntje: “Esei ta e kondishonnan pa anda mas konsiente ku e manera ku kosnan ta bai den famia den un tempu ku ta duna otro hopi atenshon.”


text:
ORANJESTAD, Aruba: Cuerpo Policial Aruba recientemente a despedi di algun miembro cu a baha cu pensioen y a celebra esaki na grandi, pasobra hopi di nan tin un trayecto largo den e cuerpo di Polis. Altocomisario mr. Adolfo “Dolfi” Richardson a expresa cu nan a tuma tempo pa despedi di e Polisnan y a haci esaki na un manera digno.
A tene e celebracion hunto cu e familiarnan di e pensionadonan. E mainta tabata ameno, a conta hopi joke pero tambe a conta hopi experiencia di e Polisnan aki. Altocomisario Richardson a aprecia cu a haci esaki. Tambe e ta duna un empuhe na esunnan cu a bay, pa asina nan sa cu semper nan lo sigui pertenece na e famia di Polis. “Esey ta algo cu nos kier conscientisa nos miembronan di esaki” Altocomisario Richardson a duna di conoce. Semper un ex empleado di Cuerpo Policial por conta cu e apoyo di nan na cualkier momento.
E trabou di Naldi Tromp a inicia 40 aña pasa den Cuerpo Policial unda cu el a sa di crece. Naldi Tromp ta un Polis ehemplar y a demostra esaki den su añanan di servicio. Cuerpo Policial a reconoce cu un plakkaat y un regalo mas. Naldi Tromp a celebra den compania di su famia y coleganan. El a probecha di mustra su coleganan algun potret di tempo cu el a cuminsa cu ta recuerdonan valioso cu e tin. Naldi Tromp a gradici su famia cu semper a sostene y su coleganan.
Ricardo Muller a cumpli 40 aña den servicio di Cuerpo Policial, e tabata masha contento cu e celebracion. El a gradici Dios pa tur e añanan cu e tabata den Cuerpo Policial, pero tambe hopi otro persona cu no t’ey mas den KPA. E ta gradicido pe cooperacion cu semper el a ricibi na diferente momento. A pasa momentonan di alegria, pero tambe momentonan di stress.
Luis Tromp tin mas di 40 aña den Cuerpo Policial y el a gradici pe tempo cu e tin desde comienso te cu awo, tambe Korpschef pa a kere den su persona. Den e trabou aki el a conoce hopi hende y a traha cu hopi di nan. El a expresa cu Polisnan no por logra sin nan famia y cu stress ta forma parti di e trabou.
Edna Zievinger a gradici su sobrinonan pasobra ta danki na nan e por a yega asina leu. E tin KPA na pecho. El a splica cu pa bira Polis mester tin e trabou na curason pa por atende cu pueblo. Esun cu ta traha como Polis ta e cara di Cuerpo Policial.
Sinclair Thiel no a traha hopi tempo den Cuerpo Policial, pero e tin hopi experiencia y a aporta hopi den administracion. No tur ora e trabou ta facil, pero e team cu e tabata traha cun’e a percura cu e coleganan tabata haya nan overtime. “Danki na tur hende y mi ta desea boso tur cos bon. Coleganan sigui cu e bon trabou y ex coleganan disfruta di e pension”, el a expresa.
Rudolf Thijsen ta un persona cu nunca ta para keto tanto na cas como trabou. El a pasa den diferente trayecto den diferente departamento. Esaki a pone cu su mente ta mas amplio y esaki a dun’e mas experiencia den bida. Sin e sosten di famia, e trabou ta bira hopi mas dificil.


text:
Evento di Aruba Doet 2021 ta wordo posponi.
CEDE ARUBA y Oranje Fonds a tuma e desicion responsabel pa pospone Aruba Doet 2021 Mirando cu e cantidad di casonan di Corona Virus a aumenta drasticamente den nos regionanan, ta pone cu Cede Aruba y Oranje Fonds ta sinti e responsabilidad pa no expone salud di un evento cu ta ranca un gran cantidad di boluntario dianan 12 y 13 di Maart 2021.
E decision aki ta pone cu Aruba Doet ta wordo posponi pa un otro fecha cual ta bira e weekend di 28 pa 29 di mei, 2021.
Apesar cu a tuma tur tipo di medida di prevencion pa e evento tuma lugar den maart, ta premira cu e no ta un decision corecto mirando e situacion actual di casonan activo na Aruba.
Projectonan cu a wordo duna mester por a ilustra un structura pa sa con pa ehecuta e medidanan di prevencion, inclui den nan projecto, pa asina e por a wordo aproba.
Tur organisacion a wordo informa di esaki y a wordo avisa cu nan projectonan mester wordo ehecuta den aire liber.
Tur di reglanan di DVG mester wordo aplica y aki tambe a percura pa tapabocanan pa e participantenan.
Maart ta hopi serca y no ta kere cu ta responsabel pa expone e salud di e boluntarionan.
Ta spera cu den e ultimo weekend di mei lo tin mas posibilidad pa eherce e evento, CEDE Aruba y Oranje Fonds lo keda monitoria e desaroyonan rond di e pandemi aki.
Hopi Organisacionan social riba nos isla cu ta participa ta conta cu e evento aki di Aruba Doet. Durante Aruba Doet tin miles di Arubianonan cu ta cla pa duna un man, pesey a tuma e decision prudente, pa pospone y no expone e boluntarionan nan salud na peliger.
Organisacionan social cu ta depende principalmente di boluntario pa nan draai ta pendiente di e evento aki tambe. Intencionan pa projectonan manera mantencion di edificionan, gruponan di scout y scolnan ta pendiente pa wordo ehecuta. E evento aki tambe ta uno cu ta recruta boluntarionan nobo cada vez, cu ta indispensabel pa e temporada aki pa ehecuta nan projectonan.
Projectonan
Tin un cantidad di casi 90 projecto cu a registra caba.
E organisacionan cu a registra caba a wordo informa di e cambio aki. Na ogranisacion y fundacionan cu ainda no a regristra por haci esaki ainda te cu dia 2 di april via e website www.arubadoet.com.
CEDE Aruba
CEDE Aruba ta percura pa aki na Aruba tur hende tey pa otro por medio di siña comparti bida riba nivel social. Ehecucion di esaki ta pa mobilisa, guia, yuda ehecuta tareanan por medio di boluntarismo den organisacionan riba nos isla.
CEDE Aruba ta percura pa guia tur esnan cu ta ehecuta e trajectonan por medio di nan conocemento, experiencia, netwerk, tempo, atencion, subsidio y reconocimento.


text:
ORANJESTAD, Aruba- 3 di augustus 2017: Riba dia 2 di augustus ultimo, Duaneronan na aeropuerto internacional Reina Beatrix, a atende un homber di 56 aña di edad, procedente di China, pero biba na Aruba, cu tabata purbando pa biaha pa China. Prome cu el a baha, e pasahero a pasa na oficina di Duana pa duna cuenta di un suma di placa cu e lo biaha cune. Ora a atende for di unda e placa efectivo aki a bin, a surgi preguntanan cerca e Duaneronan, cu a opta e ora pa envolvi e Integraal Afpakteam Aruba. Despues di evaluacion, a opta pa Duana controla e pasahero aki miho.
Ora a conta e placa, a resulta cu ta un suma grandi di US$ 116,510,=. Mirando e declaracion di e pasahero haci na Aeropuerto, riba procedencia di e placa, a opta pa detene y entreg’e na Integraal Afpakteam bou sospecho di labamento di placa.
“Integraal Afpakteam Aruba” ta un cooperacion entre miembronan di Cuerpo Policial Aruba, Ministerio Publico, Servicio di Impuesto, Cuerpo di Aduana y Kustwacht. Tambe nos ta traha den cooperacion masha estrecho cu RST, FIU/MOT y e “Fusion Centre”. Hunto nos ta para mas duro, hunto nos ta forma un solo mokete: No por premia criminalidad! Bo tambe ta dispuesto pa coopera?


text:
Kralendijk – Pa konmemorá Lantamentu di Katibu di 10 di novèmber 1834 bou di guia di Martis di Katalina Janga, Gobièrnu di Bonaire pa medio di Sekshon Kultura Arte Literatura (SKAL) for di aña 2003 a introdusí e asina yamá Chapi di Lucha.
Ku e entrega Chapi di Lucha gobièrnu di Boneiru/ SKAL ta duna rekonosimentu na personanan ku di un òf otro forma ta (a) destaká den trabounan pa adelanto di komunidat Boneriano riba tereno sindikal i esun sosial kultural.
Djabièrnè 8 di novèmber SKAL a duna rekonosimentu na dos siudadano.
Sr Felix Thomas hefe interino di SKAL na nòmber di gobièrnu di Boneiru a hasi entrega di chapi di Lucha na sr. Marcelo Gonzalvo Antony i sr. Ronald Hipolito Janga.
Marcelo Anthony a keda rekonosé pa su trabounan sindikal den ABVO. Ronald Janga a keda rekonosé pa su trabou nan kultural i deportivo den nos komunidat.
Biografia di Marcelo G. Anthony.
Marcelo G. Anthony a keda rekonosé pa su trabounan sindikal den ABVO.
Sr. Anthony, mihó konosí komo “ Chaly” a nase dia 16 di yanüari 1950 na Rincon Boneiru. Ku su 14 aña e la biba na Kòrsou I na mei 1981 e la regresá su isla natal.
Una bes bek na Boneiru e la bira miembro hopi aktivo di Bonaire Jaycees i a partisipá den diferente proyekto e.o. festival di kanto na Lac, rekoudashon di fondo, Management Community Development. Huntu ku su otro miembronan di Jaycees na 1983 nan a Sali Ganadó den e kompetensia pa e mihó proyekto pa komunidat na Antia Hulandes.
Na 1983 Chaly Anthony a drenta direktiva di Sentro di bario Nikiboko komo presidente te ku 1989.
Den su funshon komo presidente e la organisá hopi aktividat e.o tafeltennis, lèsnan di kanto, kuarto i blòkflùit. Tambe lèsnan di kose, kushina i pintamentu. Sr. Anthony ta esun ku a reaktiva e proyekto deportivo yama Nikiboko Teener Machine, ku pa basta aña no tabata funshoná. Ku yudansa di FAJ i Sede Antia e proyekto aki a kristalisá ku un kancha di deporte. Pa hasi bario di Nikiboko ainda mas bunita durante dianan di Pasku sr. Anthony a kuminda ku un proyekto nobo pa dekorá e kasnan den bario ku lusnan di Pasku. Anthony tabatin hopi atenshon pa aktividatnan kultural den su bario manera selebrashon di simadan, San Pedro i San Juan. Tambe e tabata un di e fundadónan di e federashon di sentronan di bario FESBO. Resultado di tur su esfuersonan ta ku su sentro di bario a sobresalí riba tur e sentronan di bario.Bou di guia di Anthony e proyekto pa 60 plùs a kuminsá den e sentro di bario aki. E inisiativa aki a haña bon akohida den e otro sentronan di bario. E proyekto aki a saka hopi di nos grandinan for di nan isolashon..
For di 1997 sr. Anthony tabatin vários funshon den direktiva di ABVO i a keda skohe komo presidente di 2009 te ku 2018. Anthony a firma e akto di fundamentu di Abvo Bonaire i tambe konstrukshon di un edifisio nobo ku pronto ta kedando kla. Anthony ta tambe un di e fundadornan di Usibo i a karga e presidensia 2012 pa 2017. Bou di
su maneho a instituí e diálogo sentral tripartit. Aktualmente e ta fungi komo konsehero di e union sindikal.
Na 1984 chaly Anthony a kuminsá su envolvimentu den karnaval komo miembro di Bonaire Jaycees. Na 1995 huntu ku diferente otro persona e la lanta Fukabo i te ku aña 2000 a fungi komo presidente. Pa tene su mes na altura di tur loke ta pasa den Mundo tokante di karnaval e a bira miembro di FECC i a partisipá na diferente kongresonan den eksterior. Ketu bai e ta duna su aporte na karnaval tantu komo partisipante i su programa radial.
Otro inisiativa di sr. Anthony ta pa pone den kada bario un plattegrond ku ta indiká unda kada kaya ta keda. E promé bòrchi a toka e bario di Rincon.
Den periodismo tambe Anthony tabata aktivo komo koresponsal di La Prensa, último Noticia, Bala i nobo.
Na 2010 su Mahestat Reina Beatrix a kondekor’é komo lid in de orde van Oranje Nassau.
Den deporte tambe e a duna su granito komo sekretario di FFB.
Biografía di Ronald Hipolito Janga
Ronald Janga a keda rekonosé pa su trabou nan kultural i deportivo den nos komunidat.
Ronald Hipolito Janga, mihó konosí komo Roly, a nase na Kòrsou riba fecha 30 di yanüari 1966 for di mayornan legítimo Boneriano, ku pa motibu di nan trabou a establesé nan mes na Kòrsou.
Na edat di 6 aña, komo di 8 yu di un famia di 9 yu, Roly a bin biba na Bonaire serka un ruman di su mama.
Aki na Bonaire Roly a pasa un parti importante di su hubentut. Aki el a bishitá skol básiko na Rincon i 2 aña di Technische School na Playa. E tabatin su amigunan den Rincon, e tabata den grupo di Scout i tambe e tabata hunga bala. Serka tur hende Roly tabata konosí komo un hóben apart i ehemplar ku bon manera i bunita disiplina.
Despues ku el a bai bèk Kòrsou, na edat di 14 aña, su mama a bin fayesé. Pues na un edat relativamente hóben el a hañ’é ta bira zelfstandig.
Na Kòrsou el a sigui su studio na Technische School Sint Jozef kual el a terminá ku diploma di Machine Bankwerken i Constructie-Techniek. Despues el a sigui un kurso pa spesialisá su mes komo Elèktrishèn.
Di 1983 pa 1989, Roly a traha na Kodela Kòrsou i for di 1989 te 1990 el a traha na Web Bonaire pa despues bai bèk Kodela na Kòrsou te aña 1994.
Despues di a lókia entre Kòrsou -Bonaire i Bonaire-Kòrsou, Roly a establesé su mes huntu ku su yu hòmber di 7 aña den aña 1994 na Bonaire unda el a keda empleá na Web. Aki e mes tabata tata i mama pa su yu ku e kier a duna un
edukashon ehemplar lokual a logra tambe. Aktualmente e yu aki ta empleá na Telbo i ta tata di dos yu.
Roly a hasi su mes kerí i respetá den komunidat di Bonaire. Den su trabou tur hende tabata konosé komo un persona serio i responsabel. E tabata forma parti di Scout komo hóben, despues komo lider. Riba tereno deportivo Roly tabata hungadó di beisbòl na Kòrsou i na Bonaire e tabata aktivo den Real Rincon i aktualmente e ta forma parti di un ekipo Veterano.
Desplegando su trabounan pa Web, e ta hañ’e den un aksidente di trabou hopi grave i ku mester a apuntá un brasa na yanüari 2007. Su parti spiritual fuerte a yud’e superá e periodonan difísil ei.
Roly tin un karakter fuerte, e ta un persona duidelijk den su opinionnan, tambe e por argumentá i formulá su pensamentunan hopi kla.
Roly i su partner Shaiderline ta okupando nan mes ku edukashon di nan yunan 6 i 3 aña. Tin momentu ku e pareha aki ta vang op e niëta di Roly.
Den komunidat di Rincon Roly ta kla pa yuda tur hende i ke mira nos hóbennan riba un bon kaminda. Aktualmente Roly ta okupá su mes ku agrikultura i krio di bestia. Tambe e ta kompañá personanan ku ta bai afó pa tratamentu médiko, manera ta e kaso na e momentu aki.


text:
Tur siman nos ta publica e resultadonan di un poll riba un ponencia hunto cu un splicacion neutral di e topico. Den e matrix bo por mira kico e partidonan politico participando den e eleccion 2017 ta vota.
Despues di un debate fuerte, a yega recientemente na aprobacion den parlamento di e cambionan den nos Codigo Civil, cu tabata encera e reconocimento di e relacion di un pareha di persona di mesun sexo, den forma di registro oficial di esaki. Cu e aprobacion aki, esunnan cu ta pertenece na e gruponan internacionalmente conoci bao di LGBT (Lesbian, Gay, Bisexual y Transgender) a keda contento. Pero no completamente pasobra e meta final ta pa yega na reconoce e posibilidad di matrimonio civil pa pareha di mesun sexo, loke no tabata inclui den e cambionan cu a aproba.
* E partidonan aki no kier scoge
Lo ta logico cu den e actual campaña electoral esunnan cu ta apoya e posicion aki, lo sali en busca di e politiconan cu ta di acuerdo y ta dispuesto pa carga nan lucha hiba na e siguiente nivel, cu ta e logro di legalisa matrimonio civil pa pareha di mesun sexo. Di otro banda, esunnan cu ta opone e desaroyo aki, cu mayoria a base di filosofia religioso ta rechasa e posibilidad di reconoce e tipo di relacion aki, tampoco lo sinta keto y lo tuma e oportunidad di eleccion na september proximo, pa trata di convence partidonan politico cu nan punto di bista mester haya atencion y cu, dependiendo di e contesta, nan voto por bay pa esunnan cu ta apoya nan den e defensa di nan opinion. Pa e partidonan politico, esaki no ta bay ta un tema facil pa maneha. Durante e votacion den Staten riba e cambio di Codigo Civil cu a haci registracion di partnership di pareha di mesun sexo posibel, a sali na cla cu e division entre esunnan pro y contra ta core meymey di e dos partidonan grandi.
Ta improbabel cu a bin cambio den esey, loke ta dificulta tuma e siguiente paso, y sigur pa duna cara prome cu eleccion. Sin embargo, e ta un punto di debate cu ta bay mas leu cu e peso relativo di e comunidad LGBT mes. Mientras cu como grupo talbes e no ta representa un peso electoral asina grandi, esunnan cu tin un opinion apasiona pa cu e tema aki, na tur dos banda, ta inclui hopi ciudadano cu no ta pertenece na e grupo LGBT.
Di e manera aki, ta parce cu e tema, cu no a haya espacio den e prome debate di Camara di Comercio, no ta parce nos un tema cu lo por keda sin duna contesta ariba.


text:
BIAHERONAN DESDE MERCA MESTER HACI TEST
Ta hopi importante pa tur ciudadano sigui cuida y vacuna
Durante conferencia di Prensa diahuebs atardi, Prome Minister Evelyn Wever-Croes hunto cu Ronella Croes di ATA y Sharline Koolman di DVG a duna un relato di e situacion di Covid-19 na Aruba y a anuncia e cambionan di maneho cu lo bin na vigor entrante diadomingo 1 di augustus, 2021.
E prome cambio ta trata e testmento pa biaheronan cu ta drenta nos pais desde Merca, e test di Covid ta bira obligatorioirespecto si e persona ta vacuna. Esaki considerando cu mescos cu Hulanda y Colombia entre otro paisnan, Merca ta wordo considera como un pais di ‘High Risk”. E di dos cambio ta e seguro di Covid. Esaki ta bira pa bishitante adulto, $15 pa henter e estadia y pa muchanan ta gratis.
Prome Minister a accentua cu apesar cu e casonan positivo ta subiendo, Gobierno di Aruba ainda lo no implementamedidanan severo pero si ta pidi tur ciudadano pa sigui cuida.
“Mi ta kere nos mester para keto cu nos tin un problema naAruba. Awor cu nos tin cu bati alarma mesora pero lo no ceraAruba y hendenan den cas sinembargo ta importante pa nos ta alerta cu e virus tey y e tey pa haci daño y e ta den nos man sinos ta permiti’e haci daño of no. E situacion na Hospital ta stabiel. Tin 9 hende interna di cual 2 ta den ICU dus mestertene cuenta cu esaki”, Prome Minister a duna di conoce.
Por tuma nota cu e cifranan pa cu Covid ta subiendo. E cifranan di diahues ta mustra cu e casonan activo a subi na349, “cual ta un suma relativamente halto”, Prome Minister aaccentua.
E suma aki a redobla den e ultimo 4 pa 5 dianan y esaki ta motibo cu Gobierno ta alerta y preocupa pa cu e situacion aki.E averahe pa dia ta riba 30 y esaki ta halto tambe siendo cu un siman pasa e tabata na 15-16. Esaki tambe a redobla.
E situacion di Aruba compara cu Corsou e siman aki a cambia. Siman pasa e tabata diferente pasobra e casonan na Aruba no tabata creciendo asina tanto y Corsou a yega na un plateau. Aworaki na Corsou e situacion a stabilisa pero na Aruba si e cifranan ta bayendo halto.
“Esaki ta pa nos realisa cu si nos no frena e desaroyo aki, noslo end up igual cu Corsou riba 600 caso y nos no kier esey, nos kier evita esaki. Gobierno lo no tuma e medidanan mescoscu nos a tuma na maart pa cuida cada ciudadano. Nos ta akinan pa bisa cada ciudadano cu ta hopi importante pa abo cuida y encurasha bo pa vacuna. Si bo no por y no kier vacunapor fabor cuida bo mes. Esaki ta bo responsabilidad, boescogencia. Nos no ta forsa niun hende pa vacuna pero cuidabo mes si e ora”.


text: Diahuebs merdia a drenta informe di un accidente cu hende herida pazuid di EPB na Hato, mesora a dirigi tanto polis como ambulans na e sitio. Na yegada di e patruya a bin compronde cu 3 hoben, 2 homber y un muher tabata coriendo bicicleta na banda di e caminda na nan robez e 2 hombernan tabata dilanti y e mucha muher tabata mas patras na dado momento e mucha muher mester a subi caminda debi na un mata cu tabata cubri te na e caminda pero net na e momentonan ey tabata tin un auto biniendo pabao y e chauffeur no por a kita debi na un otro vehiculo di direccion contrario y e impacto cu e jovencita ciclista tabata inevitable y e auto a pasa riba un wiel di e bicicleta y e mucha muher a cay y a herida su mes. Na yegada di e ambulans nan a atende e victima na e sitio mes.


text:
Zr. Ms. Groningen un biaha mas ta interseptá transporte di droga
Zr. Ms. Groningen un biaha mas ta interseptá transporte di droga
Barku Hulandes di Marina S.M. Groningen pa di dos biaha den un tempu kòrtiku a interseptá un transporte di droga. Den Laman Karibe e barku di patruya djabièrnè último a obligá un go-fast pa stòp, Den esaki e barku a bolbe interseptá un lote grandi di kokaina. Esaki tabata pa Groningen e di dos lote di droga den tres dia ku a keda gara.
Un di e avionnan marítimo di patruya di Wardakosta den Region Karibe, e Dash-8, a deskubrí e go-fast. Riba esaki S.M. Groningen a keda avisá. Despues di esaki el a drenta akshon ku su dos nave rápido FRISC. Na bordo tabatin un ekipo kombiná di Wardakosta Merikano i Kuerpo di Marina. Nan a detené esnan ku tabata abordo di e go-fast i a interseptá e droga.
E sospechosonan ademas di karga ilegal mas despues a keda entrega na Wardakosta Merikano pa pèrsigui nan na Estádos Unídos di Merka. Ta kalkulá ku den e akshon aki tabatin 465 kilo di droga envolví.
S.M. Groningen for di yüni 2020 ta e barku di patruyahe den Region Karibe i ta aktivo den e region, kombinando operashonnan kontra droga ku sosten di Wardakosta den Region Karibe. Siman pasá Groningen a interseptá kaba 455 kilo di kokaina.


text:
KRALENDIJK – E área kaminda prizon tabata den sentro di suidat ta práktikamente kla. Ta notabel ku a basha gran parti di e muraya abou na e sitio unda tabata sera detenidonan den kònteiner. A kita tur e kònteinernan for di e sitio i a hiba nan pegá ku prizon nobo. No tin muchu klaridat kiko ta bai wordu kontrui na e sitio. Hopi ta e komentarionan pa hasi e sitio un área pa stashoná outo i diferente pensamentu mas.
Potrèt ta saka djaluna 11 di desèmber 2019 di e sitio kaminda tabata prizon den sentro di suidat patras di warda di polis.


text:
Despues ku a kore ku n’e for di Haiti, Emperador Haitiano Faustin l (Fautine-Élie Soulouque) eventualmente a bin buska refugio na Kòrsou pa algu mas ku un (1) aña. E Emperador a biba na Hoogstraat 11A ku tabata forma parti di un kompleho di monumentu situá riba un tereno di 1,290 meter kuadrá. Esaki a bira konosí komo Keizershof.
Kon bin e Emperador a resultá na Kòrsou? Na 1844 Repúblika Dominikano (RD) ta bira independiente di Haiti. Na 1847 Sr. Soulouque (1782-1867) ta keda apuntá komo presidente di Haiti. Na vários okashon e ta purba rekonkistá RD, pero sin éksito. Na 1849 e ta keda proklamá Emperador Faustin I i tres aña despues e ta keda koroná. Na 1859 militarnan di su mes pais ta lanta kontra di dje despues di algun derota militar.
Emperador Faustin l ta bai den eksilo na Jamaica. Su estadia eynan a dura 6 aña. Un revolushon sangriente ta fòrs’é kue un barku di Kòrsou, Rigolette, i ta yega nos isla ku algun siguidó, entre otro su yu La Princesse Royale, riba 19 desèmber 1865.
E ta residensiá na Hoogstraat 11A kaminda pa algu mas ku un aña e ta biba i tambe ehersé algun funshon komo emperador di Haiti. Na komienso di 1867 e ta regresá Haiti kaminda poko despues e ta muri.
Despues ku Emperador Faustin 1 a bandoná Kòrsou, Keizershof a dekaí i keda bandoná. Ningun di e poseshonnan -aparentemente spektakular- di Emperador Faustin l ku e a laga atras, a sobrebibí. Medio añanan 90 algun empresario Hulandes a rehabilitá e monumentunan i ta krea aktividat turístiko i di horeca. Tambe a re-establesé e nòmber Keizershof. E edifisio original na e adrès Hoogstraat 11A no a sobrebibí e rekonstrukshon.
Ta basta konosí ku Simón Bolívar i Juan Pablo Duarte a bin buska refugio aki na Kòrsou. Poko konosí ta e historia di Emperador Faustin l. Ta di spera ku ta hasi algu, eventualmente ku koperashon di Haiti, pa e parti di historia interesante aki no bai pèrdí.
Willemstad, Kòrsou


text:
Oranjestad – Dialuna anochi pa mas o menos 9:45 Sr Marc Oduber di Meteo Aruba a manda nos e siguiente Press Release.
Calor sofocante na caminda. Bebe hopi awa y ya esnan cu por usa nan Air conditioning.
“Dor cu nos fluho di biento lo bai ta menguando mayan i e resto di siman, esaki por hasi cu e aire por bira sofocante i combina cu humedad, esaki por crea temperatura apparente ariba 38 grado celsius. Mayan e duty-forecaster lo wak si ta necesario pa emiti un heat advisory (aviso special di calor)”.


text: Oranjestad, 8 di October, 2021 – Crisis-Team ta informa cu entrante awe, 8 october, algun pais, entre nan Hulanda y Brazil, ta wordo kita for di e lista di paisnan cu ta di risico halto pa COVID-19. Esaki ta encera cu desde e fecha aki, residentenan di Aruba cu ta vacuna completo por biaha bin bek for di Hulanda of Brazil cu nan certificado di vacuna. Nan pues no tin mester hasi un PCR test pa por drenta Aruba. E certificado di vacuna mester ta uno cu a wordo emiti door di DVG y e biahero mester warda 14 dia despues di e ultimo prik pa e por biaha bin bek Aruba. Turistanan biahando pa Aruba for di e paisnan aki por drenta sin tin cu hasi un PCR test. E turista lo mester “upload” su EU digital corona certificate (DCC) den version di PDF riba e plataforma di ED online. DVG lo revisa e certificado y si esaki keda aproba, e turista lo por biaha libremente pa Aruba.


text:
POR E Forsa Nobo ta kere inclusividad, den contacto estrecho cu comunidad y pa e motibo aki ta organisa un momento di contacto. Unda cu un panel di miembronan di prensa obhetivo a dirigi pregunta na e candidatonan di POR riba e topico di economia, finansas y salubridad, basa riba locual cu POR a presenta den e plan di gobernacion ‘Vision 17-21 Hunto Nos Por’. Den e articulo aki ta toca un parti di e topico di finansas.
Esaki tabata e prome edicion di un serie di cuatro secion unda cu cada siman lo invita diferente miembro di prensa pa asina conhuntamente cu publico presente y tambe esunnan cu ta sigui e edicion via di ‘Live Streaming’ por haya sa mas di e diferente temanan cu ta forma parti di e plan di gobernacion di POR.
Durante di e prome sesion aki e candidatonan presente pa contesta pregunta tabata sr. Andin Bikker, sr. Otmar Oduber, sr. Raymond Maduro, Dr. Dellanire Maduro, Dr. Mercedes Rivera y sr. Eromil Bakmeyer. E miembronan di prensa tabata sr. Victor ‘Toko’ Winklaar, sra. Sharina Henriquez y sr. Juancho Werleman.
Topico finansas
A inicia cu e tema di Finansas sr. Oduber a splica cu basa riba locual cu ta publica den e programa pa atende cu e situacion financiero di Pais Aruba, mester reduci gasto di gobierno cu actualmente ta demasiado halto. “E cantidad di servicionan cu ta wordo brinda door di gobierno ta di mas den e sentido cu ta dunando servicionan cu no ta pertenece mas den e mundo moderno aki na servicionan di gobierno. Ta calcula cu entre 15 pa 20% di reduccion lo mester tuma luga y lo haci esaki a traves di privatisacion y independisacion di e diferente departamentonan y servicionan den e proximo 4 pa 6 añanan pasobra esaki no ta un cos cu por wordo haci den 1 of dos aña.”
Sr. Oduber ta referi na e servicio di Rijbewijs por ehempel unda cu ta agentenan policial ta dunando e servicio aki actualmente mientras cu por privatisa esaki y e por genera fondo pa gobierno. Un otro ehempel ta Directie Scheepvaart cu ta un proyecto cu a wordo laga atras cu mescos cu e departamento di ANSA, mester wordo privatisa/ independisa pa crea fondo adicional pa gobierno. Desde dos aña pasa ta cobrando casi 4. 5 miyon florin di e barconan cu ta para afo den nos awanan. Si privatisa Directie Scheepvaart, e calculacionnan ta cu lo por genera te na 10 miyon florin den e prome dos añanan caba door di expansion di servicionan cu por brinda. Pa loke ta e nombramento di personal di gobierno tambe partido POR ta opina cu esaki mester bay den un comision special cu saca esaki for di e man politico y cu tin un midimento corecto di personal cu ta wordo tuma.


text:
KRALENDIJK – E hóben futbolista Ayrton Cicilia, por sierto velos hungadó gol di nos isla, ta sigui destaká i sigui hinka su golnan den temporada di futbòl aya na Hulanda. Nos tabatin kontakto ku Ayrton i puntrè kon ta ta bayendo na Hulanda.
Ayrton a splika ku tres siman pasá e temporada a kuminsá aya na Hulanda.
Ainda tin “ups and downs”. Tres siman pasá su tim ku ta “Spartaan 20” a empatá 2-2 ku Fortuna, den kua parteido Ayrton a hinka un gol ku kabes, tremendo kabesaso. Dos siman pasá nan a gana di VVV-Venlo ku skor di 3-2.
Ayrton no a mira gol den e partido aki pero si a duna 1 assist.
Djasabra último “Spartaan 20” a pèrdè ku skor di 5-2, esaki despues nan tabata dilanti 2-1 na haftaim ku dos gol di Ayrton. Esakinan tabata kategoria U-21. Ku Ayrton mes ta bayendo bon segun e la duna di konosé.
Djadumingu último Ayrton a hunga 30 minüt ku senior.
E ta trein tambe ku e tim grandi segun e la duna di konosé.
Djasabra awó Ayrton lo mira akshon kontra e tim Go Ahead Eagles na kas.
Riba potrètnan Ayrton durante e partidonan.


text:
Geplaatst op 14 December 2020 dor di Ministerio Enseñansa, Siensia, Kultura & Deporte
Dia 10 desèmber 1948 e Asamblea General di Nashonnan Uní a ankrá e derechinan fundamental di kada ser humano den un Deklarashon Universal di Derechinan Humano. E Deklarashon aki, ta forma e base pa nos norma i standardnan moral i hurídiko riba tereno di dignidat humano i ta tambe e fuente prinsipal pa mayoria tratado internashonal, konstitushon i leinan riba derechinan humano. Konsiderando e importansia di e Deklarashon aki, Ministerio di Enseñansa, Siensia, Kultura i Deporte a tuma e inisiativa pa laga tradusí esakinan na Papiamentu ya asina nan por ta aksesibel i komprendibel pa mayoria den nos komunidat. E tradukshon aki a keda konkretisá pa sr. Ramon Todd Dandare (Magister Linguá) i adaptá na papiamentu fonológiko pa Fundashon Material pa Skol (FMS). Plataforma Sklabitut i Herensia di Sklabitut (PSHS) a pèrkurá pa un splikashon i introdukshon di e tradukshon, ku ta mustra riba e konekshon 153 aña despues di e lucha di nos héroe nashonal Tula, i e Deklarashon Universal di Derechinan Humano aki.
Durante su bishita na Parlamento di Kòrsou, minister Croes a haña e oportunidat pa dialogá ku presidente di Parlamento, sra.Ana Maria Pauletta riba su vishon pa e kartera di Enseñansa, Siensia, Kultura i Deporte i alabes a hasi entrega di e tradukshon di derechinan humano na representante di hóbennan, sr. Fergino Brownbill.
Pa mas informashon riba e vishon di minister Croes i e tradukshon di e Deklarashon di Derechinan Humano por klek aki pa ‘download’ ámbos dokumento:
Den kuadro di akuerdo di gobernashon i minister su vishon pa ku nos nashon esaki ta duna un aporte balioso na desaroyo integral i formashon di nos mes hende pa asina nan por tin e informashon di derechinan fundamental di hende den nos idioma papiamentu.
—
**Riba e fotonan athunto por tuma nota di e momentu di entrega di Minister su vishon na Parlamento i tambe entrega di e Deklarashon di Derechinan Human tradusí na papiamentu.


text:
Quick Details
- Adulto (edad 13+) Prijs: 109 florin
- Mucha (edad 4-12) Prijs: 70 florin
- Infante (edad 0-3) Prijs: Gratis
Bo no lo kier e fun caba nunca!
Tin biaha nos tur mester di un break di nos bida diario. Bin enjoy bo dia cu cuminda y bebida sin limite, hopi actividad nan pa explora y tambe relaha na bo agrado riba De Palm Island.
Prijs ta inclui:
- Cuminda y bebida
- Articulo pa snorkel
- Snorkeling tours gratis
- Relahacion
- Banana boat ilimita
- Parke aquatico pa mucha
- Body drop slides
- Flamingos elegante
- Mucho mas!
*Tickets obtenibel na LG Smith Boulevard 142, habri tur dia di 8:oo a.m. pa 5:00 p.m. Ta necesario pa trece un ID / AZV valido na momento di cumpra tickets! Pa mas informacion, por contact nos ticket office na 5224500
-
-
Tur lo siguiente ta inclui den bo pakete di dia:
Cuminda y Bebida
Disfruta di un lunch buffet cu caracteristica local y Caribeño, come un snack di nos dushi grill manera hamburger, hot dog, of chicken tenders. Disfruta di nos Open Bar cu ta ofrece cocktailnan, cerbes of soft drinks.
Lunch: 11 a.m. pa 3 p.m. / Grill: 12 pa 4 p.m. / Open Bar: 10 a.m. pa 4:45 p.m.
Mihor caminda pa Snorkel y explora
Bin disfruta di nos bida marino especialmente e bunita pisca yama “Blue Parrotfish”. Por experiencia snorkel en grande den nos lama hundo of seco. Tur material pa snorkel lo wordo parti hunto cu informacion. Tour nan di snorkel complimentario di e reef ta disponibel dos biaha pa dia.
Kids Water Park
E chikitin lo encanta e “waterpark” pa mucha unda nan lo tira cañon/cannon di awa, slip y bai bow craamchi awa y keda full muha door di un hemchi di awa cu ta basha cada tanto minuut.
Body Drop Slides emocionante
Twist y bira bay abow den nos asombrante slipnan “free-body”.Pa esnan cu ta prefera algo mas fasinante, bin slip den nos slip cu tin un pida cu un tunel scur cu ta hiba bo den un conchi di spiral (spiraling bowl). *Persona nan abow di 45 inch halto (1.14 m) no ta permiti den e slip aki*
Relaha
Bin relaha na De Palm Island y scapa di bo bida diario nos tin dushi awa di lama pa baña y yen diferente actividad nan pa bo relaha y pasa un dushi dia cu nos riba nos isla.
Banana Boat Rides
Refresca bo mes door di disfruta di nos “Banana Boat rides” cu no tin limite pa bai riba dje.
Kita e calor door di participa den un di nos “Banana Boat rides” cu ta hopi emocionante!
Banana Boat ta cuminsa 10 a.m. y ta sera entre 1:00 p.m. to 1:30 p.m.
Actividadnan
Forma un team hunto y reta otro cu un wega di volleyball, voetball riba beach. E mucha nan lo goza di nos “twister field” of otro actividad nan organisa specialmente pa nan na nos “ Kid’s Corner” (weekend nan so).
-
-
Reglanan estricto pa distanciamento social:
- Palapa normal: Max. 2-4 stoel pa lama.
- Palapa pa famia: Max. 6-8 stoel pa lama.
No ta permiti pa realoca e stoelnan di e palapa nan!


text:
Dialuna 21 di september Prome Minister Evelyn Wever – Croes a elabora riba diferente tema den e conferencia di prensa. Faltando 4 dia pa Pasco, den nomber di Gobierno di Aruba y Team di Crisis, Prome Minister ta gradici tur esnan cu a yuda pa yega caminda cu nos ta awe den e pandemia. Aruba su economia awe ta habri, buelonan cu turistanan ta yegando nos isla, mas hende poco poco ta trahando y nos por tin speransa cu Aruba su situacion lo sigui mehora.
Situacion di casonan di covid
Awe tin 160 caso activo di Covid y na Aruba a haci casi 60 mil test desde comienzo na maart. Ta danki na e strategia agresivo di test, nos tin e situacion bastante domina. Na september a mira un piek di 1640 caso, y despues di un luna a baha esaki bou di 200 activo. Eynan nos a keda awor den e ultimo 2 lunanan. Nos a baha bou di 100 na november, pero despues a sigui aumenta y awor ta fluctua entre 100 y 200.
Riba su mes, esaki ta cantidad cu nos por domina, e capacidad di ICU ta ok, y den hospital no tin hopi hende. Sinembargo, no ta for di peliger ainda, pasobra nos tin awe un averahe di 16 caso nobo pa dia. Siman pasa e tabata 12 caso nobo pa dia. Nos a cuminsa luna di December cu 122 caso activo y e cantidad ta fluctua, pero awe nos ta na 160 caso activo, pues un aumento. P’esey e mensahe ta pa tur hende cuida, mas ainda.
Prome Minister a duna di conoce cu Gobierno no ta bay implementa medida nobo awor, pero lo monitorea e situacion si, pa mira si e aumento cu ta detectando ta exigi ahuste den e medidanan.
Si wak bek for di principio di e covid crisis na Aruba, te cu awor berdad nos mester ta hopi agradecido na esnan den cuido, esnan encarga cu testmento, esnan encarga cu controlnan di isolacion y taskforce bedrijven, esnan encarga cu orden publico, boluntarionan hibando cuminda pa esnan cu no tin, crisis team y tur persona cu ta traha incansablemente y principalmente ciudadanonan, pa e diciplina y cooperacion.
Mensahe pa sigui cuida
“Laga nos balora tur e sacrificionan cu nos ta haciendo, pasobra awe e ta bastante bou di control, no pa suerte sino pa decisionnan dificil. Nos a cera frontera, separando famianan sin sa ki dia nos lo bolbe brasa nos sernan keri, nos yiunan studiando den exterior. Nos a bin cu toque de queda y mester a keda cas. Nos a biba den ansha y hasta haci filanan largo na supermerado pasobra nos a pensa cu papel higienico lo caba na Aruba. Cuanto hende a perde trabou? Cuanto hende no por a despedi di nan ser keri debi na e reglanan nobo di Covid? Nos a shut down nos turismo y consecuentemente hopi compania a cera y hendenan a perde trabou.


text:
Diahuebs anochi candidatonan di Pueblo Orguyoso y Respeta (POR) a reuni na Centro di POR na Pavia pa asina ricibi nan number riba lista di partido. Manera a indica na diferente ocasion, E Forsa Nobo, e number no ta determina e posicion di e candidato a base di su number, sino e cantidad di voto cu e candidato ricibi.
Diahuebs anochi a tuma luga e Conseho di Partido unda cu cada candidato a afirma nan number pa e lista oficial di partido Pueblo Orguyoso y Respeta cu a wordo entrega diabierna. E proceso di trahamento di lista di POR no a bin ta tuma luga den e siman aki. Segun lider di POR Otmar Oduber ta splica e lista a wordo forma basa riba e contenido di Plan di Accion cu ta encera preocupacionnan di comunidad. Pues un pa un a keda busca candidatonan pa uni na e famia di POR, cual a keda wordo lansa tambe durante diferente conferencia di prensa di POR. E lista di POR ta refleha e profesionalnan cu lo traha riba e diferente puntonan di atencion cu a wordo treci dilanti door di pueblo, cual ta locual cu POR lo enfoca riba dje tambe den e proximo gobernacion.
E entregamento di number a bay den bon ambiente y cada candidato a firma prome cu a ricibi nan number tambe, e protocol cu ta indica cu esun cu ricibi mas voto realmente lo ta representante di pueblo.


text:
PHILIPSBURG – United Democrats – un union entre e partidonan United People’s Party i Democratic Party – a gana elekshon, pero no ku e mayoria aplastante ku e partido a bai p’e. Ku shete asiento UD falta nèt unu pa un mayoria den e Parlamento ku tin djessinku asiento.
Pa di promé biaha St. Maarten Christian Party (SMCP) a logra un asiento i e ta parse e partido indiká pa traha huntu ku UD den un koalishon nobo. E gobièrnu nobo lo mester kuminsá traha na e rekonstrukshon di e isla: Sint Maarten a haña un sla duru di orkan Irma na sèptèmber pasá. Hulanda a apartá 550 mion euro pa e rekonstrukshon.
Enkargo fèrfelu
Theo Heyliger, e líder di UD, a bisa djaluna ku e prioridatnan di mas haltu pa e añanan benidero ta yuda pone e ekonomia kana i bibienda pa e siudadanonan.
Segun Heyliger e elekshonnan akí tabata un enkargo fèrfelu pa tur hende. “Te asta pa ami tabata difísil pa logra haña donashon”, el a indiká.
E partido di eks-presidente Marlin
E gran rival di UD, National Alliance, a presta sorprendentemente bon, despues di tur e krítika ku e eks-presidente William Marlin a haña riba dje despues di orkan Irma. Pero ku sinku asiento ta parse ku e partido ta destiná pa oposishon.
E partido United St. Maarten di e lider polítiko Frans Richardson, ku a rekobrá libertat siman pasá, a entregá un asiento i a keda ku dos. Ta sospech’é di a tuma 370.000 dòler na sèn bou í mesa, kumpra voto durante e elekshonnan di 2016 i kometé froude fiskal.
Frakshon Richardson
Posibelmente Richardson lo sigui komo frakshon huntu ku e direktor interino di e Ofisina di Turismo, Rolando Brison kende ta kuestioná. Brison lo a hunga ku plaka di e kompania di aviashon lokal Winair. Pero pa mesun preis lo por ta huntu ku eks-minister Maria Buncamper-Molanus kende tambe ta kuestioná i ku a risibí sentensia den pasado pa froude fiskal.


text:
ORANJESTAD – Diabierna 9 april 2021, dr. Marck Odubera representa Ministerio di Educacion, Sciencia y DesaroyoSostenibe ly UNESCO Aruba na e “Foro Decenio de las Ciencias Oceánicas para el Desarrollo Sostenible en Colombia“.
E forum di alta-nivel aki tabata relaciona cu lansamento di e decada di ciencia oceanico pa desaroyo sostenibel na Colombia, unda diferente dignitario Colombiano, expertonan internacionaly Prins di Monaco a hiba palabra. E forum virtual aki a wordoretransmiti den varios red social tambe.
Dr. Marck Oduber a cubri e parti di e decada oceanico relata na e islanan chikito den desaroyo, principalmente Aruba. E decadaoceanico ta busca garantisa cu ciencia di lama por apoya gobiernonan, universidadnan, industria y organisacionnan no gubernamental den tuma decisionnan adecua relaciona cumaneho di lama, y pa asina contribui na e metanan di desaroyosostenibel 2030. Den e cuadro aki lo genera datonan, informacion y conocimiento necesario pa asina politiconan por tuma decision basa riba datonan cientifico duradero y di calidad, y pa asina nan no basa nan mes ariba un sistema ad-hoc o basa nan mes riba datonan no cualifica. Esaki ta un di e motibonantambe cu e paisnan grandi y paisnan den regio, manera Colombia ta trahando duro pa promove e decada di cienciaoceanonico pa desaroyo sostenibel 2021-2030.
E decada di oceano lo contribui na e realisacion di e agenda 2030 di Nacionnan Uni pa cu desaroyo sostenibel. Mas cu un ehercicio cientifico, e decada ta purba transforma sociedad mediante innovacionan científico y tecnologico. E decada tinseis obhetivonan concreto:- Un oceano limpi, unda ta identifica y elimina e fuentenan dicontaminacion;- Un oceano sano y resistente, unda e ecosistemanan maritimota wordo poni riba mapa y ta protegi;- Un oceano predecibel, unda sociedad por comprende e condicionnan actual y condicionnan den futuro;- Un oceano sigur, unda personanan ta protegi di peligronanmaritimo;- Un oceano sostenibel y productivo, cu por keda proveecuminda;- Un oceano transparente y accesibel, unda tin acceso abierto na e datonan, informacion y tecnologia di lama.
No ta tur pais tin e infrastructura cientifico, tecnologico yacademiconan adecua, pa por yega na e deseonan di e decadaoceanico. P’esey durante e decada oceanico UNESCO lo yudaaumenta capacidad na paisnan pober y islanan chikito den desaroyo pa asina nan tambe por yega na e deseonan di e decadaoceanico. E decada oceanico su metanan mester wordo realisapa 2030.
Na Aruba, Ministro di Educacion, Sciencia y DesaroyoSostenibel tambe tin e obhetivonan di e decada oceanico como un prioridad, y ta haya necesario pa Aruba participa activamente den e decada di oceano. Aruba ta un isla chikito cu un teritoriomaritimo hopi mas grandi cu e isla mes. Pues lama ta un partiimportante pa nos desaroyo.


text:
Pronóstiko di tempu pa Kòrsou i bisindario bálido te djaluna mainta 6:00 o.l., 9 di novèmber 2020.
Pronóstiko
Pronóstiko di tempu pa Kòrsou i bisindario bálido te djaluna mainta 6:00 o.l., 9 di novèmber 2020.
Kompilá: djadumingu 8 di novèmber 2020, 05:00 o.l. (09:00 UTC).
Tempu: Shelu lo ta parsialmente te hopi nublá ku algun áwaseru lokalmente. Tambe tin un breve posibilidat ku bos por zona.
Temperatura máksimo lo alkansá 31ºC i temperatura mínimo 25ºC.
Solo ta sali 06:31 i ta baha 18:08 o.l.
Bientu: Direkshonnan entre ost i sùitost i suak te moderá; forsa 2 te 4 (7 te 30 km/ora, 4 te 16 nudo). Algun ráfaga posiblemente basta fuerte; forsa 5 (31 te 39 km/ora, 17 te 21 nudo).
Situashon general: Un disturbio den e parti mas abou di atmósfera ta persistí serka di nos área i temporalmente e lo sigui sòru pa desaroyo di nubianan ku áwaseru riba partinan di e isla i su bisindario. Apart di esaki, generalmente bientu lo sigui un poko suak durante awe i tambe kuminsamentu di siman.
Kondishon di laman: Trankil te moderá ku altura di olanan serka di 1 meter (3 pia).
Sistemanan signifikante di wer tropikal: Tormenta Tropikal Eta lo move den un direkshon nortost i pasa riba parti sentral di Cuba awe mainta i mas lat kue un direkshon nortwèst pa probablemente pasa sùit di e península di Florida durante kuminsamentu di siman. E tormenta no ta un menasa pa Kòrsou.
Fenómeno spesial: Ningun.
Perspektiva te djamars mainta: Brevemente un poko mas nubia ku un te dos áwaseru lokal.
Meteorólogo: Coffie


text:
Festival di tumba – Su orígen i su ambiente
Aña a habri i Kòrsou ta prepará pa un otro temporada di ambiente: Karnaval. Un temporada di hopi festividat entre otro; ‘jump-up’, ‘jump-in’ i paradanan manera Karnaval di Mucha, Parada di Tiner, Karnaval di Bándabou, Gran Marcha pa despues kulminá den e Marcha di despedida. Tur esaki kompañá pa e dushi ritmo di Tumba di Karnaval ku ta wòrdu skohé durante e Festival di Tumba.
E kompetensia musikal di kuater dia aki, a para bira un gran fenómeno kultural i turístiko na Kòrsou. Kiko ta su orígen?
Tumba ta un tipo di músika skibí den 2/4 mat ku ta wòrdu toká na Aruba, Boneiru y Kòrsou. Tumba por wòrdu konsiderá komo e músika mas original di e islanan ABC. Sinembargo e orígen di tumba ta klaramente afrikano. E nòmber tumba ta originá for di un tribu yamá Bantú, di Kongo, Afrika. Ántes tabatin hopi tumba instrumental komponé entre otro pa Gerry Palm, Rudolf Palm i Janchi Boskaljon. Mas despues, Rignald Recordino di Doble R a bira un leyenda pa su komposishonnan moderno.
Hopi yu di Kòrsou ta kere ku semper ta tumba a wòrdu toká den temporada di karnaval, pero esei no ta e kaso. Promé ku añanan setenta, poblashon di Kòrsou tabata toka Kalipso den e temporada aki. Esaki debí na influensia dje imigrantenan di islanan ariba ku a bini pa traha na Shell.
Na aña 1971 un kambio grandi a tuma lugá riba e área aki. Músikonan lokal tabata deseá pa inisiá kreashon di nos propio músika lokal pa karnaval. Despues di hopi petishon, e promé Festival di Tumba a tuma lugá den Teatro Roxy, na Pietermaai. Aki Anselmo “Boy” Dap ku ta wòrdu konsiderá komo e “Tata di Tumba” a gana su promé tumba.
Segun añanan a pasa a kambia lokalidat di selebrashon di e festival vários bia, entre otro den stadion di SUBT, promé ku yega na Festival Center (Brievengat) den añanan nobenta. Te ku dia di awe nos konosé Festival Center komo e paraiso di tumba.
Koronashon di nòmbernan grandi a tuma lugá den Festival Center durante di Festival di Tumba. Artistanan ku a marka historia den tumba ta Elia Isenia komo e promé hende muhé ku a sali reina di tumba, Boy Dap ku a sali Rei di Tumba na dies diferente okashon i Farley Lourens komo e úniko ganadó ku a gana tumba tres aña konsekutivo.
E dushi músika i festividatnan den e temporada di Karnaval na Kòrsou, ta hasi nos isla unu mas dushi. Gosa un bòl durante di temporada di karnaval!


text:
Full e discusion di reforma fiscal, ta poni on hold. Tin di compronde y tin reunion pending cu minister Bermudez di esaki, no a wordo gescheduled. Cu esaki ta andando y ta haciendo e cambionan riba dje pa introduci’e den futuro. Den esaki lo bin e balansa cu a wordo priminti den pasado unda cu e gasto di haci negoshi lo baha y cu lo tin un balansa den esaki. Balansa den gasto di haci negoshi y loke bo ta haya a cambio. Tur esey ta riba mesa y ta bezig ta wordo discuti. ATIA mes no a sinta cu minister di finansas ultiom, pero ta wardando un reunion pa haya mas idea. Spera cu esey lo por bin si al fin y al cabo.
Presidente di ATIA, Michel Henriquez, aña pasa kere cu tabata asina leu y na fin door di a haya falta di balansa e no a wordo haci y no lo wak pakico e no por wordo haci prome cu fin di e aña aki, ya cu tabata tin full un aña extra pa por a traha riba dje. E tempo e ley y tur e calculacionnan mester por ta cla pa por introducie debidamente.
Henriquez a splica cu ATIA ta wordo informa pa gobierno riba cierto decisionnan, pero manera den e caso di salario minimo, ta un otro ehempel di esey, unda cu ta un decision contra di conseho y esey ta trece poco desconfiansa entre e miembronan y comercio en general, pasobra no ta sigui conseho y ta tuma e decision riba bo mes of sin consulta of tende otro bandanan.
Henriquez a splica cu pa cuminsa, nan ta drentando den e final prome kwartaal y hopi cos ta tentativo riba posibel reapertura di e refineria of e decision cu lo wordo tuma despues di esey y esey por trece toch algo positivo pa economia di Aruba, si e refineria por habri of e noticia por yega, ta sigur cu ta hopi comerciante lo cuminsa cu nan plannan pa sea haci inversion of algo y tambe un reapertura of redestinacion di e tereno ey, tambe lo haci cu toch lo tin un crecemento economico cu e peso riba comercio estableci awor aki, por ta por baha poco. E aña aki ta persibi un crecemento economico, turismo ta canando su caminda. E tin su retonan, pero en principio si compara cu e region, Aruba ta bon para y ta kere cu e aña aki lo por ta un miho aña cu esun anterior, vooral awo cu e refineria habri of haci algo otro cu e tereno. Ta para ta warda awo kico ta bay pasa, pero si desicionnan wordo tuma con cos lo bay dilanti, por wak crecemento den e pais, Henriquez a finalisa.
Full e discusion di reforma fiscal, ta poni on hold. Tin di compronde y tin reunion pending cu minister Bermudez di esaki, no a wordo gescheduled. Cu esaki ta andando y ta haciendo e cambionan riba dje pa introduci’e den futuro. Den esaki lo bin e balansa cu a wordo priminti den pasado unda cu e gasto di haci negoshi lo baha y cu lo tin un balansa den esaki. Balansa den gasto di haci negoshi y loke bo ta haya a cambio. Tur esey ta riba mesa y ta bezig ta wordo discuti. ATIA mes no a sinta cu minister di finansas ultiom, pero ta wardando un reunion pa haya mas idea. Spera cu esey lo por bin si al fin y al cabo.


text:
Oranjestad – Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Alto Vista (Motin) cu dia 31, 1 y 2 di augustus 2017 lo bay cera parcialmente pa asfalta e caminda.
E caminda cu lo wordo asfalta lo ta di Turibana 26 pa Alto Vista 32.
Ruta alternativa lo keda indica cu baricadanan y borchinan di aviso y e orario di ceramento lo ta di 8’or di mainta pa 4’or di atardi.
En conexion cu e trabounan menciona Departamento di Obra Publico ta pidi pa tene cuenta cu e inconveniencia cu lo por surgi pa cual nos ta pidi nos disculpa


text:
Un gran parti di e populacion di Aruba ta consisti di extranheronan. For di esaki, mas o menos 40% ta latino. Nos populacion ta maso menos 106.000 persona aworaki. Esaki ta hasi cu nos proceso di integracion mester bira mas eficiente pa por atende e cantidad enorme di peticion cu ta drenta diariamente.
Innovacion & Servicio Optimal.
Hopi ta esnan cu a immigra pa Aruba, enbusca di un mihor futuro. Pa esakinan, nos sistema di integracion mester ta optimal y servicial. Esaki ta sumamente necesario pa asina nos por redusi e tempo di procesamiento sin neglisha e rekisitonan stipula pa Ley. Un sistema cu ta innovador, consistente y eficiente ta loke pueblo merese y tambe esnan cu ta bini contribui na Pais Aruba. Ora cu nos cumpli cu e vision aki nos ta logra pone hende bek na pia di trabao, nos ta reuni famianan cu nan jiunan, nos ta habri posibilidad di negoshinan nobo, nos ta trese algeria den hogarnan, cual tur ta contribui na e interes general di nos pais.
E derecho basico di cada ser humano di por traha duru pa su bienestar, contribui na sociedad y ntegra den un lugar di oportunidad, mester ta posibel na Aruba.
Nos ta firme creyente cu tur ser humano merese un bon trato. Nos mester ta un pais cu ta brinda e extranhero, cu ta pasa den e proceso legalmente, un lugar di proteccion y oportunidad. Nos lo traha duru pa tin un proceso den lugar, pa nan permisonan, cu lo brinda nan e servicio cu nan merese di un forma consistente.
" Election


text:
Pizza Hut ku bunita gesto na ‘Nos Welita’
Willemstad- Novèmber 2013: Djarason mèrdia, empleadonan di Pizza Hut a bishitá ‘Nos Welita’ p’asina duna nan kontribushon den e temporada bunita di fin di aña. Ademas di hasi un gesto Pizza Hut ta duna kontenido na e filosofia di ta un ‘Bon Yu Di Kòrsou’. Empleadonan di Pizza Hut a traha diferente pakete ku e.o komestibel i otro produktonan doméstiko. “Nos ta masha kontentu ku e inisiativa di parti di nos koleganan di Pizza Hut, ta importante pa keda duna bida na e kampaña di ta un ‘Bon Yu Di Kòrsou’- nos tur den nos mes seno i segun nos mes forsa por kontribuí na un komunidat mas positivo i sigur mas uní spesialmente den e temporada aki”, esaki di akuerdo ku Sr. Randy Maurera di Hucor Holding N.V.
Empleadonan di tur 4 restorant di Pizza Hut riba nos isla a kontribuí ku e gesto aki, pues ademas di hasi e kontribushon na ‘Nos Welita’, pa e empleadonan e tabata un proyekto di trabou den ekipo. “Pizza Hut ta un restorant ku semper por a konta ku pueblo di Kòrsou, pues pa nos por duna bèk na nos komunidat ta algu ku ta opvio. Nos ta spera ku tur e grandinan ku biba òf pasa dia na ‘Nos Welita’ disfrutá i pasa dushi dianan di fiesta”, asina Sr. Maurera a finalisá.
Riba foto athuntu por haña un impreshon di e paketenan ku a keda entregá djarason mèrdia na Nos Welita. Un grupo di empleado a representá tur esnan ku ta laborá na Pizza Hut, Saliña, Sta. Maria, Brionplein i Brievengat pa hasi e gesto.